“Kahing Liki Inkacnek In Kosro!” (1 Corinth 6:18) | Luhngse luhn God\n“Kahing Liki Inkacnek In Kosro!”\n“Ke ma inge kowos enenuh in lwelah ma luhngse luhn facluh suc orekma in kowos an in misac: kain ma kuluk luhn moul in kosro, kuhtwena luhmah fohkfohk, luhng luhn ikoac, luhngse kuluk, ac rahpkuh.”—COLOSSAE 3:5.\n1, 2. Fuhkah pwacpa kuluk lal Balaam in ahkkulukye mwet luhn Jeova uh?\nSIE mwet pahtuhr el som nuh ke acn se ma el luhngse emeet ke acn in pahtuhr uh. Oasr kain in ik ma el ac luhngse na pwacye in ahsack. Pwacnacng, el sulaclah pa se ma el ac orekmakihn uh ac sislah ah nahtuhl uh nuh inkof uh. Ke na kihtin pacl tohkoh, el puhla lah ah ac fo nahtuhl uh ulul, na el tuhlahkuhnack. Ac el isracsr srihsrihk ke srihpen el etuh lah pa se ma el sulaclah inge arlacna wo.\n2 Apkuhran nuh ke yac 3,500 somlah ah, mukul se inge pahngpahng Balaam el nuhnkuh yohk pac ke sie kain in pa ma el luhngse in orekmakihn. Tuhsruhktuh, ma el luhngse in srihfe uh pa mwet luhn God suc muhta ke Infahlfahl Moab. Acn se inge oan oasr ke mahsrol ke Facl in Wuhlelah uh. Balaam el oraclah in muh el sie mwet pahluh luhn Jeova, tuhsruhktuh el sie mukul rahpkuh suc moul nuh se in ahkkulukyelah mwet Israel. Tuhsruhktuh, ke srihpen Jeova el tulokihnilyac, Balaam el ahkinsewowoye mwet Israel muhkwena. Ke srihpen Balaam el arlacna kwacfeacng in eis molin orekma lal uh, el nuhnkuh nuh sel sifacna muh el fin kuh in srihfaclah mwet Israel inge in oruh sie ma na kuluk ac, sahp ma inge ac kuh in oruh God elan selngawi mwet lal uh. Ke pa ingacn ma Balaam el sulaclah elan oruh, el orekmakihn muhtwacn fuhsr na kahto fin acn Moab in oacna mwe pa se lal.—Oekyuk 22:1-7; 31:15, 16; Fwackyuk 2:14.\n3. Ke inkacnek fuhkah pwacpa kuluk lal Balaam uh orekma?\n3 Yac pwacpa kuluk se lal inge orekma? Ahok. Tausin pucspucs sin mukul Israel eltahl srihfeyucklac ke kain in pa se pacna inge ke eltahl “muhtwacwacack in orek kosro yurin muhtwacn Moab.” Eltahl oacyacpac muhtwacwacack in alu nuh sin god luhn mwet Moab inge, weluhlacng Baal Peor ke eltahl oan yurin sie sin sie in alu nuh sel. Ke sahflahiyac ah, oasr mwet 24,000 sin mwet Israel suc tuh misac meet liki na eltahl ilyak nuh ke Facl in Wuhlelah. Ma na yohk se pa sikyak inge!—Oekyuk 25:1-9.\n4. Efuh kuh tausin pucspucs sin mwet Israel tuh sruhflah ke orekma in kosro?\n4 Meac srihpac se oruh ma upac se inge in sikyak nuh sin mwet Israel? Muhtwacwacack in yohkwelihk ohiyac ac nuhnak kuluk luhn mwet pucspucs inge ke eltahl forlah liki Jeova, suc God se ma molweltahllah liki acn Egypt, kihtacltahl ke yen mwesis, ac kohluhltahllah nuh ke facl in wuhlelah. (Hebrew 3:12) Ke Paul el nuhnkuh ke ma sikyak inge, el suhmuhslah: “Kuht in tiac moulkihn inkacnek in kosro, oacna kuhtuh selos ac in lwen sefanna, tausin longoul tolu selos misac.” *—Sie Corinth 10:8.\n5, 6. Efuh kuh ma suhmuhslah ke orekma kuluk luhn mwet Israel ke Infahlfahl Moab uh yohk srihpac nuh sesr ke pacl inge?\n5 Ke pacl inge puhs mwe lutlut ke ma sihmlac ke puk luhn Oekyuk nuh sin mwet luhn God, suc arlacna apkuhran in ilyak nuh ke sie facl sasuc ma wo liki na facl wuhlelah uh. (Sie Corinth 10:11) Ke sie mwe puhpuhlyuck, luhngse luhn mwet pucspucs in oan yurin sie mwet ahkkahlwemye ohiyac luhn mwet Moab in pacl meet ah tuhsruhktuh upac liki na. Ke kais sie yac, mwet Christian pucspucs puhtatlac ac oruh orekma in kosro. Pa pacna inge pa se ma srihfasrlah mwet Israel in pacl meet ah. (Luo Corinth 2:11) Ac in oacna ke Zimri el tiac mwekihn in usack muhtwacn Midian se nuh ke lohm nuknuk sel ah, ke pacl inge, oasr mwet suc asruoki yurin mwet luhn God ac kuhtuh pac mwet lili suc bacptais tari suc mwe ahkkuluk nuh sin mwet ke congregation uh.—Oekyuk 25:6, 14; Jude 4.\n6 Yac kom kuh in sifacna petsacelah muh ma sikyak ke Infahlfahl Moab inge sikyak nuh sum ke pacl inge? Yac kom kuh in liye lah kom apkuhran in eis mwe insewowo lom ke sie facl sasuc ma kom soano ke lusen yac pucspucs? Fin ohingacn, sang kuhiyom kewa in muhtana in luhngse luhn God uh ke kom ahkos masap se lal inge: “Kahing liki inkacnek in kosro.”—Sie Corinth 6:18.\nMEAC SE INGE OREKMA IN KOSRO?\n7, 8. Meac se inge orekma “in kosro,” ac ke inkacnek fuhkah mwet suc oruh ma inge eltahl kosrwacni ma eltahl tahknelihk uh?\n7 In oacna ma Bible uh orekmakihn, orekma “in kosro” (ke kahs Greek, por·neiʹa) pa oacna sie kain in orekma fohkfohk inmahsrlon mwet luo suc tiac fahsr fal nuh ke oakwuck luhn Bible nuh ke moul in pahyuck. Kuhtuh pac orekma in kosro uh pa ke mwet pahyuck se wi sie pacna mwet suc el tiac pahyuck nuh se, wi mwet se oan ke srihpen mani, ac ke mwet luo suc tiac pahyuck eltahl tuhkweni oan, orekmakihn inwacluh in puhsral acn in orek tuhlihk luhn mukul kuh muhtwacn, ohsun ke mahno ke orekmakihnyen acn tok ke sie mwet, ac ke sie mwet el puhsral acn in orek tuhlihk luhn sie mukul kuh muhtwacn ma el tiac pahyuck nuh se. Ohiyac inge wekuhnacng pac kain in orekma inmahsrlon mukul nuh sin mukul kuh muhtwacn nuh sin muhtwacn, ohsun ke mahno luhn sie mwet nuh sin ma orahkrahk kuh in puhsral acn in orek fahko luhn sie ma orahkrahk ke inkacnek fohkfohk. *\n8 Ma suhmuhslah uh arlacna kahlwem: Mwet suc oruh orekma in kosro uh eltahl tiac kuh in muhta ke congregation luhn mwet Christian ac eltahl ac tiac eis moul ma pahtpaht. (Sie Corinth 6:9; Fwackyuk 22:15) In wekuhnacng, arlacna yohk ma upac ma sie mwet suc oruh ma inge el sun ke srihpen wacngihn luhlahlfongi lal nuh sin mwet sahyac ac el tiac suhnakuhnuhl sifacna, ma upac nuh ke moul in pahyuck, sie inse toasr ke srihpen ahkkulukye nuhnak ac puhlakihn, pihtuctucyak ma tiac planiyuck, mas ac oacyacpac misac. (Riti Galatia 6:7, 8.) Kom tiac enenuh in muhtwacwacack ke sie inkacnek ma ac kol nuh ke sie moul ma nwacnwaclah ke mwe ahsor yohk. Mwe ahsor se nuh sin mwet pucspucs lah eltahl tiac ngwetlah nuhnkuh ke sahflahiyac uh ke pacl se ma eltahl oruh ma tahfonglac ke muhtwacwacackiyac an, pa in liyeyuck petsac fohkfohk.\nSIE MA KUH IN KOL NUH KE OREKMA IN KOSRO\n9. Kuhtuh mwet uh fahk muh petsac fohkfohk uh tiac kuh in ahkkulukye kuht. Yac ma inge pwacye? Ahkuhtweyac.\n9 Ke acn pucspucs, oasr orekma fohkfohk ma oreklac ke inkacnek luhn petsac, mwe rit kuh ke puhsra ma recordiyucki ac sramsram luhn mwet ke telefon in puhrakack kena luhn mwet se in wi sie mwet oan. Ma inge kuh in oacna sie petsac ke sie mwet suc oraclah luhmahl in pihrihk kena luhn sie mwet ac oacyacpac petsac ke orekma in tuhkweni ke mahno luhn mwet luo kuh puhs liki. Kain in petsac inge kewana ahkkahlwemyeyuck ke acn in kuhka mackuhsin, oasr ke on ac ke tv, ac nwacklah pac internet uh. Kuhtuh mwet uh fahk muh ma inge tiac kuh in ahkkulukye kuht. Yac pwacye? Moh! Mwet suc pahlah ke liyeyuck petsac fohkfohk uh ac kuh in pahlah pac in orekmakihn mahnoltahl ke inkacnek fohkfohk ac ma inge ahkyohkye ‘luhng luhn ikoac suc mwe ahkmwekihn yohk.’ Ma inge ac kuh in oruh sie mwet elan ahkfalye kena se inge pacl nuhkewa, in fohkfohk nuhnak lal, ac elan sun ma upac ke moul in pahyuck lal uh, kuh in oacyacpac divorce. * (Rome 1:24-27; Ephesus 4:19) Sie mwet suc orek research el luhmah mwet suc pahlah in ahkfalye kena inge pacl nuhkewa nuh ke cancer. El fahk, “Cancer uh ac kap na kap ac sa in fahsrelihk. Sesahlah in sifacna wacngihnlac ac ma inge oacyacpac upac in ahkwoyeyuck kuh unweyucklac.”\nSie inkacnek lahlmwetmwet pa in orekmakihn Internet luun lohm uh ke acn ma mwet nuhkewa kuh in liye\n10. Ke inkacnek fuhkah kuht kuh in orekmakihn kahs in kahsruh in James 1:14, 15? (Liye pac pohk se inge “ Nga Eis Kuh In Moulkihn Moul Nwacsnwacs Fuhkah.”)\n10 Nuhnkuh ke kahs ma sihmlac in James 1:14, 15 inge: “A mwet se el srifweyuck ke srihpen luhngse lal sifacna, suc amackuhnuhllah nuh ke ma kuluk ac el sruhflah. Ac ke kena kuluk lal kuhi in el, ac oswelah ma kuluk luhlahp; ac ke ma kuluk inge yohkwelihk na, ac kohluhllah nuh ke misac.” Pwacnacng, kena kuluk se inge fin ilyak nuh ke nuhnak lom an, suhlahklahk na in eslah liki! Ke sie mwe puhpuhlyuck, kom fin liyacack sie petsac fohkfohk ah, suhlahklahk na ngwetlah liki, konelah computer an kuh ekuhllah channel ke tv an. Oruh ma nuhkewa ma kom kuh in oruh tuh kom in tulokihnyac kena kuluk se inge in tiacna yohkwelihk!—Riti Matthew 5:29, 30.\n11. Ke kuht lain kena kuluk lasr uh, kuht ac ahkkahlwemye fuhkah lah kuht luhlahlfongi Jeova?\n11 God el etwekuht yohk liki kuht sifacna. Pwacnacng, oasr srihpac wo lal in moklacl Paul elan suhmuhslah ma inge: “Ke ma inge kowos enenuh in lwelah ma luhngse luhn facluh suc orekma in kowos an in misac: kain ma kuluk luhn moul in kosro, kuhtwena luhmah fohkfohk, luhng lun ikoac, luhngse kuluk, ac rahpkuh (tuh rahpkuh el oacpacna alu nuh ke ma sruhloaclah).” (Colossae 3:5) Pwacye, sahp upac in oruh ma inge. Tuhsruhktuh, esam lah kuht kuh in siyuck kahsruh sin Pahpah na luhngse ac mongfihsracsr se tuhmwacsr uh. (Psalm 68:19) Pwacnacng, suhlahklahk ngwetack nuh sel ke pacl ma nuhnak fohkfohk inge ilyak nuh ke nuhnak lom an. Puhruhe siyuck ke “kuh fuhlwactlacna,” ac lihksreni pahtok nuhnak lom an in nuhnkuh ke ma sahyac.—Luo Corinth 4:7; Sie Corinth 9:27; liye pohk se inge “ Nga ac Kuhtanglah Fuhkah Ohiyac Kuluk se Ma Nga Pahlah Kac Inge?”\n12. Meac se inge “nuhnak” lasr, ac efuh kuh kuht enenuh in karuhnguhnwacng?\n12 Solomon, sie mukul lahlmwetmwet el suhmuhslah: “Arlacna karuhnguhnwacng nuhnak lom an, mweyen moul lom ac sikyak oacna ma kom nuhnkuh.” (Soakas 4:23) Ahok, nuhnak lasr uh pa God el liye uh. Ohiyacsr pa yohk srihpac nuh sel uh, ac tiac atacsr ye muhtuhn mwet sahyac uh. Ohiyacsr pa ac fahkwack lah kuht ac eis moul ma pahtpaht kuh tiac uh. Ma inge arlacna kahlwem ac yohk srihpac nuh ke moul lasr uh. Job, sie mwet kuhlwacnsap oaru, el oraclah sie wuhleacng kuh wuhlelah na kuh ke muhtahl, tuh elan tiac ngwetacng liye sie muhtwacn ac oasr kena lal nuh sel. (Job 31:1) Mwe srihkasrak na wowo se nuh sesr pa inge! Mwet sihm luhn psalm el ahkkahlwemye kain in nuhnak se pacna inge ke el puhruhe ac fahk: “Furohklah muhtuhk liki ma lusrohngtwen.”—Psalm 119:37.\nNGA EIS KUH IN MOULKIHN MOUL NWACSNWACS FUHKAH\nSie mukul fuhsr el fahk: “Ke nga srackna fuhsr ah, nga tuh sremlah ke sie ohiyac ma nga pahlah in liye petsac fohkfohk ac orekmakihn monuk ke inkacnek fohkfohk. Tuhlihk lutlut wiyuck ah nuhnkuh muh wacngihn na ma kuluk ke kain in ohiyac se inge ac eltahl nuhnkuh pac muh ma mwet fuhsr nuhkewa uh oruh. Tuhsruhktuh ma inge ahkkulukye nuhnak ac puhlakihn luhk ah ac nga muhtwacwacack ke sie moul fohkfohk. Kihtin pacl tohkoh, nga akihlenack lah nga eklac mwet kohs se nuh ke kena luhk inge. Tuhsruhktuh, ke kahsruh luhn Jeova ac congregation uh nga kuh in kuhtanglah moul fohkfohk se luhk meet ah. Ingena, nga arlacna taran ke mwet suc nga asruoki nuh se uh, ke srihpen nga etuh lah asruoki luhk uh pa sie ma yohk ma ac kuh in kahsruh kuh ahkkulukye kwacfeacng luhk uh. Nga konwacack lah sie ma yohk srihpac ma kahsreyuc in tiac sifwil fohlohk nuh ke ohiyac kuluk ma nga pahlah kac ah pa in puhruhe ac oruh lutlut luhk sifacna ke Bible pacl nuhkewa. Nga tilac mwet kohs se nuh ke kena kuluk luhn ikok uh, a ingena nga wi ke sie kunohkohn na sacohk in kuhlwacnsap oacna sie regular pioneer.”\nSULACLAH KULUK LAL DINAH\n13. Suc Dinah, ac efuh kuh kuluk kawuck ma el sulaclah uh?\n13 In oacna ke kuht liye ke Sapta 3 ac, kawuck lasr uh kuh in kihfuhskuhtlac in oruh ma wo kuh ma kuluk. (Soakas 13:20; riti Sie Corinth 15:33.) Nuhnkuh ke mwe srihkasrak lal Dinah, tuhlihk muhtwacn se nahtuhl Jacob. (Genesis 34:1) Finne ahkpah ma ituckyang nuh sel Dinah ah wo ke el kapkapack ac mahtuhlah, el oraclah sulaclah na kuluk se ke el kawuckyak nuh sin tuhlihk muhtwacn Canaan. In oacna mwet Moab, mwet Canaan inge etweyuck ke orekma fohkfohk laltahl uh. (Leviticus 18:6-25) Ke liye luhn mukul Canaan ac Shechem, suc “mukul se ma oa emeet in sucu luhn pahpah tuhmwacl” ah, Dinah el oacna muhtwacn Canaan nuhkewa sahyac suc ahkolah in oruh ma kuluk.—Genesis 34:18, 19.\n14. Sulaclah lal Dinah nuh ke mwet suc el asruoki nuh se uh oraclah ma upac fuhkah?\n14 Sahp Dinah el tiac nuhnkuh elan weluhl Shechem oan ke pacl se el liyacl ah. Ac Shechem el oruh na ma mwet Canaan nuhkewa ac nuhnkuh in oruh ke pacl se kena lal nuh sin sie mwet pihrihkyuckyak. Pwacnacng, Dinah el finne sruhnga, wacngihn srihpac, mweyen Shechem el “usacllah ac ahkkulukyacl.” Kahlwem tuh Shechem “el luhngseyak” Dinah tok, tuhsruhktuh ma inge tiac kuh in ekuhllah ma el oruh tari nuh sel uh. (Riti Genesis 34:1-4.) Ac tiac Dinah muhkwena pa ahsor ke ma sikyak inge. Ke srihpen sulaclah lal Dinah ke asruoki lal uh, ma inge oraclah ma upac pucspucs ma kol nuh ke mwekihn luhn sucu lal uh.—Genesis 34:7, 25-31; Galatia 6:7, 8.\n15, 16. Kuht ac eis fuhkah lahlmwetmwet pwacye? (Liye pac pohk se inge “ Nuhnkuh Yohk Ke Ma Suhmuhslah Inge.”)\n15 Dinah el lotwelah mwe lutlut na yohk se tukun el sun ma upac. Tuhsruhktuh, mwet suc luhngse ac ahkos Jeova uh tiac enenuh in sun ma upac tuhfah eltahl lotwelah ma yohk srihpac nuh ke moul uh. Ke srihpen eltahl porongo God, pwacnacng eltahl sulaclah in “kuhpahsr nuh sin mwet lahlmwetmwet.” (Soakas 13:20a) Ke inkacnek ohinge eltahl kuh in ‘etuh lah meac fal eltahl in oruh’ ac fahsr liki kuhtwena ma upac kuh mwe kweok.—Soakas 2:6-9; Psalm 1:1-3.\n16 Lahlmwetmwet luhn God uh ma nuh sin mwet nuhkewa suc luhngse in eis ac kwacfeacng in eis ke inkacnek luhn puhruhe ac lutlut ke Kahs luhn God ac ke mwe rit ma ituckyang nuh sin mwet kuhlwacnsap oaru ac lahlmwetmwet uh. (Matthew 24:45; James 1:5) Sie pac ma yohk srihpac uh pa in inse puhsisacl, ma ahkkahlwemyeyuck ke luhngse luhn sie mwet in ahkos kahs in kahsruh luhn Bible uh. (Luo Tokosra 22:18, 19) Ke sie mwe puhpuhlyuck, sie mwet Christian el kuh in sruokyac kahs in kahsruh inge lah insiac uh kuhtasrihk ac mwe sensen se. (Jeremiah 17:9) Tuhsruhktuh, ke pacl se el sun sie ma upac ma el tiac orekmakihn nuhnak wo nuh kac, yac el inse puhsisacl in eis kahsruh?\n17. Ahkuhtweyac sie ma ma ac kuh in sikyak ke sie sucu, ac ahkkahlwemye lah pahpah se ac ahkuhtweyac fuhkah nuh sin tuhlihk muhtwacn se nahtuhl inge.\n17 Srihke petsacelah ma sikyak inge. Pahpah se el tiac lwelah tuhlihk muhtwacn se nahtuhl ac sie mukul lili in tuhkweni som nuh yen fin wacngihn mwet weluhltahl. Muhtwacn se inge fahk: “Tuh Pahpah, meac kom tiac luhlahlfongiyuc? Kuht ac tiac oruh kuhtwena ma kuluk!” Sahp, pwacye lah tuhlihk muhtwacn se inge luhngse Jeova ac el tiac nuhnkuh in oruh kuhtwena ma kuluk, tuhsruhktuh, yac el “fuhfahsryucsr ke lahlmwetmwet luhn God”? Yac el “kahing liki inkacnek in kosro”? Kuh yac el “luhlahlfongi nuhnak [lal] sifacna”? (Soakas 28:26) Sahp, kom kuh in nuhnkuh ke kuhtuh pac kahs in kahsruh sahyac ma ac fal pahpah se ac tuhlihk muhtwacn se nahtuhl inge in nuhnkuh kac.—Liye Soakas 22:3; Matthew 6:13; 26:41.\nNGA AC KUHTANGLAH FUHKAH OHIYAC KULUK SE MA NGA PAHLAH KAC INGE?\nKahs in kahsruh luhn Bible: “LEUM GOD El luhngse elos suc koase ma kuluk.”—Psalm 97:10.\nKuhtuh kihsen siyuck ma kom kuh in siyuck sum sifacna\nYac nga srihke nga in fahsr liki kuhtwena ma ma ac kuh in puhrakack kena kuluk uh?—Matthew 5:27, 28.\nYac nga nuhnkuh yohk ke ma upac ma ac kuh in sikyak ke nga ahkfahsrye kena kuluk se inge?—Soakas 22:3.\nYac nga kwacfeacng in sang kuhiyuck kewa in kuhtanglah ohiyac kuluk se inge? Fuhkah?—Matthew 5:29, 30.\nYac nga ahkolah in sramsram nuh sel pahpah ac ninac kuh sie mwet mahtuh ma yohk etwacack la ac kuh in luhlahlfongiyuck ke ma upac se luhk inge?—Soakas 1:8, 9; Galatia 6:1, 2.\nNga ac ahkkahlwemye fuhkah lah nga luhlahlfongi ke kuh ac lahlmwetmwet luhn Jeova uh in kuhtanglah?—Soakas 3:5, 6; James 1:5.\nJOSEPH EL FAHSR LIKI OREKMA IN KOSRO\n18, 19. Joseph el srihfeyuck fuhkah, ac meac el oruh in kuhtanglah?\n18 Sie mwet fuhsr suc luhngse God ac fahsr liki orekma in kosro pa Joseph, suc ma wiyacl Dinah. (Genesis 30:20-24) Ke Joseph el srackna tuhlihk, el sifacna liye fukun orekma lahlfon luhn tuhlihk muhtwacn se wiyacl inge. Wacngihn ahlohloh kac lah ke ma sikyak inge, weacng luhngse yohk lal Joseph in muhtana in luhngse luhn God, pa karuhnguhnuhl ke yac pucspucs tok fin acn Egypt ke pacl se ma muhtwacn kiyacn leum lal uh srihfacl in oan yohrohl “pengana lwen.” Pwacye lah ke srihpen Joseph el sie mwet kuhlwacnsap, oruh el tiac kuh in siyuck elan tui kuh srolah liki orekma lal uh ac som! El enenuh in muhtweng ke ma sikyak inge ke inkacnek puhlaik ac lahlmwetmwet. El oruh ma inge ke el kalweni na in fahk moh nuh sin muhtwacn kiyacl Potiphar ah ac ke sahflahiyac Joseph el kahinglac luhkel.—Riti Genesis 39:7-12.\n19 Srihke nuhnkuh: Joseph el fin nuhnkuh yohk ke muhtwacn se inge kuh nuhnkuh elan weluhl oan, yac el ac kuh in sruokyacna oaru lal uh? Sahp el ac tiac kuh. Joseph el tiac ahkpwacrye nuhnak lal ke ma fohkfohk, a el ahksacohkye fototo lal nuh sin Jeova ac ma inge arlacna kahlwem ke kahs lal nuh sin muhtwacn kiyacl Potiphar ah. El fahk, “Wacngihn kuhtwena ma el sruok nuh sihk sahyom. Fuhkah tuh ngan oruh kain elahwet ingacn ac orekma kuluk lain God?”—Genesis 39:8, 9.\n20. Jeova el ekuhllah fuhkah ohiyac ma Joseph el oasr kac ah?\n20 Srihke petsacelah luhpan engan luhn Jeova ke el liye lah Joseph el finne loes liki mwet in sucu lal uh, el sruokyacna oaru lal uh pacl nuhkewa. (Soakas 27:11) Tok, Jeova el ekuhllah ohiyac ma Joseph el oasr kac ah tuh elan sukohsohklah liki presin ac el eklac sie mwet kol ac mwet in karihngihn oakwuck ke mongo fin acn Egypt! (Genesis 41:39-49) Arlacna pwacye kahs ke Psalm 97:10 inge: “LEUM GOD El luhngse elos suc koase ma kuluk. El karihngihn moul luhn mwet lal. El moleloslac liki kuh luhn mwet kuluk”!\n21. Mukul lili fuhsr se fin acn Africa inge ahkkahlwemye fuhkah puhlaik lal in oruh sulaclah ma wo ac nwacsnwacs?\n21 In oacpacna nuh mihsenge, mwet kuhlwacnsap luhn God uh ahkkahlwemye lah eltahl “sruhnga ma kuluk, ac luhngse ma wo.” (Amos 5:15) Sie mukul lili fuhsr fin acn Africa el esam ke sie tuhlihk muhtwacn suc oacpacna matwacl el fahk nuh sel muh el ac oan yohrohl el fin insese in kahsrel ke sie test ke math. El fahk, “Nga suhlahklahk na fahk moh. Ke nga sruokyacna oaru luhk uh, nga kuh in sruokyacna ine wo luhk ac ahksacohkyeyuc sifacna.” Pwacye, kuht kuh in “pwacrkihn ma kuluk ke kihtin pacl,” tuhsruhktuh, inkaiyen pacl uh ma pwacrkihnyuck ke kihtin pacl inge kwacna sahflah ke mwe ahsor yohk. (Hebrew 11:25) Yohk liki nuhkewa, ma inge wacngihn srihpac fin tuniyuck nuh ke mwe insewowo ma ac oan ma pahtpaht ma tuhkuh ke ahkostwen lasr nuh sin Jeova uh.—Soakas 10:22.\nEIS KAHSRUH MA TUHKUH SIN GOD SUC PAHKOTWEN\n22, 23. (a) Sie mwet lili el fin oraclah sie ma kuluk efuh kuh srackna oasr finsrak lal in eis nuhnak muhnahs? (b) Mwe kahsruh fuhkah ituckyang nuh sin mwet suc oraclah ma kuluk uh?\n22 Ke srihpen kuht nuhkewa sesuwohs, kuht kwacfeacng in kuhtanglah kena luhn ikoac ac oruh ma wo ye muhtuhn God. (Rome 7:21-25) Jeova el akihlen ma inge, ac “el esam lah kuht oreklac ke kutkut.” (Psalm 103:14) Tuhsruhktuh, kuhtuh pacl uh sie mwet Christian el ac kuh in oraclah sie ma kuluk. Yac kalmac pa God el tiac kuh in nuhnak muhnahs nuh sel? Moh! In oacna Tohkohsrah David, sie mwet suc oraclah ma kuluk el ac srackna kosrwacni ma kuluk lal uh. Tuhsruhktuh, pacl nuhkewa God el “nuhnak muhnahs” nuh sin mwet suc auliyak na pwacye ac “fahkwack ma kuluk” la uh.—Psalm 86:5; James 5:16; riti Soakas 28:13.\n23 In wekuhnacng ma inge, God el use “mwe sang” nuh sin congregation uh ke inkacnek luhn mwet elder suc pah in nuhnak ac orekma suc fal ac ahkolah in sang kahsruh. (Ephesus 4:8, 12; James 5:14, 15) Finsrak laltahl uh pa in kahsruh sie mwet suc oraclah ma kuluk elan sifwil fototo nuh sin God ac in “yohkwelihk etwacack” lal uh elan tiac sifwil oruh ma kuluk sacn.—Soakas 15:32.\nIN ‘YOHKWELIHK KE ETWACACK’\n24, 25. (a) Mukul fuhsr se ma sramsramkihnyuck in Soakas 7:6-23 inge el ahkkahlwemye fuhkah lah “wacngihn lahlmwetmwet” lal? (b) Kuht ac oruh fuhkah in “yohkwelihk etwacack” lasr uh?\n24 Bible uh sramsramkihn mwet suc “wacngihn lahlmwetmwet” la ac mwet suc “yohkwelihk etwacack” la. (Soakas 7:7, BMK) Sahp, ke srihpen sie mwet el soenna kahlwem na pwacye ke nuhnak luhn God kuh el srackna suhpah ke orekma in kuhlwacnsap lal uh, mwet suc “wacngihn lahlmwetmwet” la kuh srihk kahlwem la inge el ac tiac oruh sulaclah wo. In oacpacna, mukul fuhsr se ma sramsramkihnyuck ke Soakas 7:6-23, sahp fihsracsr nuh sel in oraclah ma kuluk se inge. Tuhsruhktuh, sie mwet suc “yohkwelihk etwacack” la, el lohacng ahkwoyac nuh ke ohiyacl sifacna ke el lutlutkihn Kahs luhn God pacl nuhkewa ac puhruhe. El finne sesuwohs, el ac sang kuhiyacl kewa in ahkfalye nuhnak, kena, puhlakihn ac finsrak lal ke moul in fal nuh ke ma God el insewowo kac. Ke srihpac se inge, el ‘oruh sie ma wo nuh sel sifacna’ kuh el sifacna ahkinsewowoyacl ac el “fah kapkapwack.”—Soakas 19:8.\n25 Siyuck sum sifacna: ‘Yac nga luhlahlfongi na pwacye lah oakwuck luhn God pa pwacye uh? Yac nga luhlahlfongi na pwacye lah nga fin ahkos, ma inge ac use insewowo ma yohk emeet?’ (Psalm 19:7-10; Isaiah 48:17, 18) Kom fin ahlohloh, kwacfeacng in ahkwacngihnyelah. Nuhnkuh yohk ke ma upac ma ac tuhkuh fin masap luhn God uh pihlesreyuck. In wekuhnacng, “kom in sifacna akihlenack luhpan woiyen Leum God” ke kom moul ke inkacnek pwacye ac nwacklah nuhnak lom an ke nuhnak wo, ma pwacye, ma suwohs, ma nwacsnwacs, ma luhngseyuck, ac ma kaksakihnyuck. (Psalm 34:8; Philippi 4:8, 9) Kom kuh in luhlahlfongi lah kom fin tahfwelah na in oruh ma inge, luhngse lom nuh sin God uh ac fah yohkwelihk, in luhngse ma el luhngse ac sruhnga ma el sruhnga. Joseph el tiac mwet suwohswohs se, tuhsruhktuh el kuh in “kahing liki inkacnek in kosro” mweyen el lwelah Jeova elan lotwel ke lusen yac pucspucs, elan luhngse in ahkinsewowoye God. Finsrak tuh ma inge in oacpacna nuh sum.—Isaiah 64:8.\n26. Sifac na yohk srihpac fuhkah se kuht ac fah sramsramkihn tok uh?\n26 God el tiac oraclah ip pucspucs ke mahnosr in mwe sritacl, tuhsruhktuh el oraclah nuh sesr in kuh in isus fahko ac in engankihn fototo ke moul in pahyuck lasr uh. (Soakas 5:18) Nuhnak luhn God ke moul in pahyuck uh pa ac fah sramsramkihnyuck ke sapta luo tok uh.\n^ par. 4 Pihsac se ma sihmlac ke puk luhn Oekyuk inge wekuhnacng “mwet kol” ma acnwucki sin mwet nuhnuhnkuh uh ac ma inge sun mukul 1,000, suc kuhtuh pac seltahl acnwucki sin Jeova.—Oekyuk 25:4, 5.\n^ par. 7 Nuh ke kuhtuh pac mwe ahkuhtweyac nuh ke kalmeyacn orekma fohkfohk ac orekma kuhpahtol, liye “Kihsen Siyuck Luhn Mwet Rit” ke The Watchtower ke July 15, 2006, ma oreklac sin Mwet Loh luhn Jeova.\n^ par. 9 Sritaclkihn Mahno pa sramsramkihnyuck ke Kuhtuh Pac Mwe Ahkuhtweyac ke mwe lutlut se inge “Kuhtanglah Mwe Muhnahs Lom In Sritaclkihn Monum ke Inkacnek Fohkfohk.”\nNUHNKUH YOHK KE MA SUHMUHSLAH INGE\n“LEUM GOD El luhngse elos suc koase ma kuluk.”—Psalm 97:10.\n“Kuhtwena mwet suc ngwetacng nuh sin sie muhtwacn ac oasr nuhnak in kena lal nuh sel, el orek kosro nuh sel tari in nuhnak luhn insiacl.”—Matthew 5:28.\n“Mwet se suc kosro el oruh ma kuluk nuh ke mahnol sifacna.”—Sie Corinth 6:18.\n“Nga arulacna ahkkweye monuk ke puohpoh, ac sifacna karihngihnyuc tuh nga in tiac suhfallac tukun nga fahkwack Pweng Wo ac pwacnma mwet nuh ke moul in srihke.”—Sie Corinth 9:27.\n“Kuhtwena ma sie mwet el tahknelihk, el fah oacyacpac kosrwacni. El fin tahknelihk ke ma luhngse luhn ikoac, el fah kosrwacni ke ma ac fah kuhlawi. El fin tahknelihk ke ma luhn nguhn, el fah kosrwacni ke moul ma pahtpaht.”—Galatia 6:7, 8.\n“Ke ma inge kowos enenuh in lwelah ma luhngse luhn facluh suc orekma in kowos an in misac: kain ma kuluk luhn moul in kosro, kuhtwena luhmah fohkfohk, luhng luhn ikoac.”—Colossae 3:5.\n“Kais sie suwos mukul tuhma enenuh in etuh ohiyen moul fal nuh sin muhtwacn kiowos, tuh in muhtahl ac in oasr suhnak, tiac ke luhngse luhn ikoac muhkwena.”—Sie Thessalonica 4:4, 5.


BIBLE MUTAL LUO CHRONICLE 17\n☰ LUO CHRONICLE 17 ◀ ▶\nJehoshaphat El Tokosrala\n1 Jehoshaphat el aolulla Asa, papa tumal, in tokosra, ac el akkeyala tokosrai lun Judah in lain Israel. 2 El oakiya mwet mweun in siti kuhlusyukyak in acn Judah, oayapa musaela acn in muta lalos uten acn Judah ac in siti ma Asa el sruokya in acn Ephraim. 3 LEUM GOD El akinsewowoyal Jehoshaphat mweyen el fahsr in falken papa tumal ke tafun moul lal meet, ac tia alu nu sin Baal. 4 El kulansupu God lun papa tumal, ac fahsr tukun ma sap lun God, ac tia oru oana ma tokosra lun mwet Israel oru. 5 LEUM GOD El oakiya ku lulap nu facl Jehoshaphat in leumi tokosrai lun Judah, ac mwet nukewa use mwe lung nu sel. Ouinge el kasrupi, ac arulana akfulatyeyuk el. 6 El insewowo in kulansupu LEUM GOD ac el kunausla nien alu nukewa lun mwet pegan in acn Judah, oayapa ma sruloala ke god mutan Asherah we.\n7 In yac se aktolu ma el tokosra, el supwalik mwet fulat inge tuh elos in luti in siti lun Judah: Benhail, Obadiah, Zechariah, Nethanel, ac Micaiah. 8 Mwet Levi eu ac mwet tol luo welulos. Pa inge inen mwet Levi: Shemaiah, Nethaniah, Zebadiah, Asahel, Shemiramoth, Jehonathan, Adonijah, Tobijah, ac Tobadonijah. Inen mwet tol luo pa: Elishama ac Jehoram. 9 Elos us book in Ma Sap lun LEUM GOD ac fahsr nu inkul nukewa in acn Judah ac luti mwet uh ke ma sap.\nPwengpeng Lal Jehoshaphat\n10 LEUM GOD El oru tuh tokosrai nukewa ma raunela acn Judah in sangeng in som mweunel Tokosra Jehoshaphat. 11 Kutu sin mwet Philistia elos use mwe lung na yohk ke silver ac mwe lung pac saya nu sel Jehoshaphat. Ac kutu mwet Arabia elos use sheep itkosr tausin itfoko ac nani itkosr tausin itfoko. 12 Ouinge yokelik na ku lal Jehoshaphat. El kuhlasak siti puspis in acn Judah nufon, oayapa musaiak siti 13 in nwauk mwe mongo puspis we.\nEl filiya mwet pisrla ke mweun in acn Jerusalem, 14 fal nu ke ota lalos. Adnah pa captain lun un mwet mweun ke ota nukewa in Judah, ac oasr mwet mweun tolfoko tausin ye kolyuk lal. 15 Akluo in wal yal Adnah pa Jehohanan, ac oasr mwet mweun luofoko oalngoul tausin ye kolyuk lal. 16 Aktolu in wal pa Amasiah wen natul Zichri, ac oasr mwet mweun luofoko tausin ye kolyuk lal. (Amaziah el tuh sifacna eisalang in kulansupu LEUM GOD.) 17 Captain lun un mwet mweun ke ota nukewa in Benjamin pa Eliada, sie mwet mweun pwengpeng. El leum fin mwet mweun luofoko tausin su us mwe loang ac mwe pisr. 18 Mwet kol se akluo yal pa Jehozabad, ac oasr mwet mweun siofok oalngoul tausin lal, su akoeyukla fal nu ke mweun. 19 Mwet inge kulansap nu sin tokosra in acn Jerusalem, ac el oayapa filiya kutu pac mwet in siti kuhlusyukyak pac saya in acn Judah.


Salkweack Plwacn in Sritacl luhn Leum! - S. Gifford Nielsen\nSalkweack Plwacn in Sritacl luhn Leum!\nSel Elder S. Gifford Nielsen\nKuht kais sie enenuh in ahkyohkye ac usaclihk plwacn in sritacl lasr sifacna in kuhlwacnsap ke rahrah sisken misineri pacl nuh kwewa uh.\nYac pucspucs somlah ah nga enenuh in sramsram nuh sin muhtwacn kiacn sie sin pisap ke stek lasr ah, oruh nga pahngon lohm selos ah. Sie tuhlihk mukul fuhsr nahtuhltahl ah topuk tacluhfon ah. Nga fahk, “Hello. Kuh ninac kiom an oasr?”\nEl topuk: “Ahok, el oasr. Nga ac pahnglol. Suc ngwe?”\nTop luhk: “Fahk nuh sel muh Prestuhn Nielsen.”\nOasr kihtin welac, ac na, ke sie puhsra na yohk, nga lohng, “Hey, Ninac, Prestuhn Hinckley la ke tacluhfon uh ngwe!”\nNga tiac kuh in nuhnkuh lah meac elac nuh nuhnkuh uh. Sahp ac na pa fahsr loeloes se emet la nuh ke tacluhfon ah. Nuhnak se sikme nuh sihk: “Yac ngwac?” Nga tiacna, tuhsruhk kuht isrwacsr kac. Ingena ke nga nuhnkuh kac uh, sahp elac nuh puhla koluk in sramsram nuh sihk na.\nMeac kom fah oruh fin mwet pahluh luhn Leum pahngon kom na pwacye? Na pa, el oruh! Prestuhn Thomas S. Monson, ke el sifilpac oruh olutu se inge, el pahngon kais sie sesr nuh ke sie orekma na yohk srihpac. El fahk, “Pa inge pacl se nuh sin mempucr ac misineri uh in tuhkweni fahsrweni, in tuhkweni orekma, in orekma ke imac luhn Leum in use nguna uh nuh Yohrohl” (“Faith in the Work of Salvation” [broadcast ke ahkpah nuh sin mwet kol fin facluh nohfohn, June 2013]; lds.org/broadcasts).\nYac kuht nuh porongo?\nFin facluh nohfohn, stek, tistrik, ac misin uh puhlakihn sie lacfuhl sasuc ke kuh, ke fahkwack luhn Mwet Lahngo nuh sel Joseph Smith ke 1832 ah ahkfalyeyucklac: Ma fahk muh Nga fah salkweack orekma luhk ke pacl la sifacna (liyeD&C 88:73).\nTamuhlwel ac tahmtahel, pacl se ingacn pa ingena! Nga kuh in puhla, ac nga etuh lah kowos puhla pac.\nNga luhngse sang pwacrwack luhk uh ac luhlahlfongi luhk ke Jisus Kraist nuh ke mukwikwi. Ke nga sritacl football, nga nuhnkwaclah ke pacl in plwacn luhn sritacl uh. Wacngihn tahfuhluo lasr ke muhtwacwacack sritacl uh lah fin u lasr uh ahkolah ke plwacn pwacye uh, kuht ac orwaclah wo. Ne ohinge, nga tuhfahna sramsram yurin sie mwet liyacacng sritacl etweyuck luhn BYU LaVell Edwards ke plwacn in sritacl lasr uh, ac el fahk, “Nga tiac elyah ke sritacl ma kom fah oruh an nga kena u lasr uh in orwaclah sie teng ah!” In oacna sie quarterback lal, nga pahngon ac upac likina ingacn, tuhsruhk sahp ohiyac fihsrwacsr lal pa srihpac se oasr acn in sritacl se lal pahngpahng ke inel uh.\nKe kuht nohfohn oasr ke u luhn Leum, yac kais sie sesr oasr plwacn in itto ke sritacl lasr sifacna uh? Yac kuht ahkolah in sritacl? Kuht fin, oacna mempucr uh, luhngse na pwacye sucu lasr, kawuck, ac mwet tuhkweni uh, yac kuht ac tiac kena in akacsruhi fahkwack luhlahlfongi lasr ke wosasuc fohlohkyak inge yohrohlos?\nKe seminar se nuh sin misin prestuhn sasuc uh orek ke Jun, sie luhpah 173 ke prestuhn sasuc ac muhtwacn kiaclos eis mwe kol sahflah met liki muhtwacwacack kuhlwacnsap lalos. Mempucr 15 nohfohn ke Prestuhnsi Se Met ac U luhn Mwet Sap Singucul Luo sramsram nuh sin u yohk srihpac se inge.\nElder L. Tom Perry el sang fahk in ahksahf uh: “Pa inge pacl wolacna se emet ke ma mahtuh luhn Alu uh. Pa inge sie ma apkuhran in oacna yohk srihpaciyacn mukwikwi yohk sikyak ke pacl mahtuh somlah, oacna Aruhruhma Se Met, oacna mwe sang ke Puk luhn Mormon, oacna Fohlohkyak luhn wosasuc, oacna ma nuh kwewa ma muhsahlah pwelucng sac nuh sesr in fahsr nuh met ac luti ke tohkohsrahi luhn Pahpah tuhmasr Inkuhsrao” (“Sramsram in Kaliyac” [sramsram ituckyang ke seminar nuh sin prestuhn sasuc luhn misin uh, June 26, 2013], 1, Church History Library, Salt Lake City).\nKuht enenuh in wi nuh ke orekma yohk liki na met in sun luhpan rahrah luhn mwet kol lasr ac muhngnguh luhn misineri in pacl nuh kwewa lasr uh. Orekma se inge ac tiac fahsr nuh met ke ohiyac placniyuck luhn Leum fin tiac ma yohrohsr! Oacna Prestuhn Henry B. Eyring el tuh fahk, “Finne meac matwacsr, kuh lasr, kunohkohn lasr ke Alu, kuh acn sesr, kuht nohfohn pahgonyuck nuh sie nuh ke orekma in kahsrwel ke kosrwacni Lal ke nguhna uh” (“We Are One,” Ensign or Liahona , Mei 2013, 62).\nLwelah ngan akacsruhi yuruwos sie plwacn in sritacl luhk nga puhla mokleyuck in sruhmuhn tukun pruhe, riti sapta 13 ke Preach My Gospel, ac motko puhlakihnyuck somlah ah? Nga suli kom in nuhnkuh srihpac tolu inge ke kom nuhnkuh plwacn lom sifacna an.\nMa se met, pruhe na in use sie mwet ah fototoeni nuh sin Mwet Lahngo ac wosasuc Lal lwen nuh kwewa. Kom kuh in oruh ma inge ke kuht liye mwet nuh kwewa oacna tuhlihk mukul ac muhtwacn nuhtin God suc kahsruh sie sin sie nuh ke soko inkacnek nuh lohm selos ah. Nuhnkuh ke kawuck sasuc kom kuh in orwaclah uh.\nAhkluo, pruhe ke misineri kuhlwacnsap ke acn lom an ac mwet lutlut yohrohlos an ke ine lwen nuh kwewa. Inkacnek sefanna in oruh ma inge pa in pain misineri an, liye badge lalos an, pahnglolos ke inelos, ac siyuck selos lah suc elos luti uh. Elder Russel M. Nelson el , “Nuh ke kom etuh sie ine kuh muhtuhn mwet, Leum El tiac kuh in kahsrwe kom etuh insiacl.”\nNga wi pacptais luhn sie muhtwacn na wowo, suc akacsruhi fahkwack luhlahlfongi lal. Nga fah esam ma pahtpaht fahk lal ah, “Nga tuhfahna puhla in puhs mwet pruhe keik ac puhla luhngse yohk! Nga etuh lah orekma se inge pwacye!”\nAhktolu, suli sie kawuck nuh ke sie mukwikwi in lohm sum ah kuh oacna sie acn. Acn nuh kwewa kom som nuh we kuh oacna sie ma kom oruh, motko lah suc ac fah engankihn pacl sacn na lihpsre Nguhn ke El kol kom.\nMwet Lahngo El lutiyuc sie lesin fihsrwacsr ke lutlut luhk sifacna ke wosasuc uh ma, nga luhlahlfongi, kapsra arlac kahto nuh ke “salkweack.” Ke nga puhla enganwack ke sie ma uh, ac ahkkahlwemyeyuck ke sihm luhk ac kwacna sahflah ke sie exclamation point ma kalmeyac uh ahkkahlwemye sie “puhla fokoko [kuh sie] akucl ke ma yohk srihpac” (Merriam-Webster’s Collegiate Dictionary, 11th ed. , “exclamation point”).\nNga ke etuh ke ma suhmuhslah ke “fahsrweni sac” ma sahlfah ke punctuation mark se inge muhtwacwacack in arulacna kahlwem nuh sihk, oacna mukwikwi ke insiacl Alma tuh elan kuh in sie lupufacn, ac elan kuh in eis finsrak se tuh elan kuh in som ac sramsram ke mwe ukuk luhn God, ke sie puhsra in osrokwack facluh, ac sapkihn auliyak nuh sin mwet nuh kwewa! (liyeAlma 29:1).\nKe sukok luhk nga sokwack fuhs 65 ahkkahlwemye kain in puhla fokoko inge luhn misineri, weacng ma inge:\n“Mwet Lahngo El fahk lah yohk engan Lal ke sie mwet el auliyak ! …\n“Ac kuht fin orekma ke lwen lasr nohfohn in luti auliyak nuh sin mwet sahyac uh ac use mwet se na nuh Yohrohl, ac fah oasr engan yohk lasr wi mwet sacn ke tohkohsrahi luhn Pahpah!\n“Ac fin engan lasr uh fah yohk ke sie nguhna suc kuht use nuh yurin Mwet Lahngo ke tohkohsrahi luhn Pahpah, ac fuhkah luhpan engan lasr kuht fin use nguhna pucspucs nuh Yohrohl! (liyeD&C 18:15–16).\nEtwacack luhk nuh ke fuhs wolacna inge orwaclah sie kunohkohn na yohk srihpac ke orekma se emet luhk oacna sie Mwet Itngucul ke Eria. Nga tuhfal kuhtuh in mwet kahsruh luhn sie Mwet Sap, Elder Quentin L. Cook, ke sie toeni luhn stek. Ke nga utyak nuh ke ohfohs luhn stek prestuhn nuh ke muhtwacwacackiyen miting ke wik sac, nga akihlen sie fahluhk atacn mahi, tuhn bronze fin mwe nwenyuck puk soko fintukun tepuh lal ah weacng sie ma suhmuhslah sahflah ke sie exclamation point. Ke nga riti ah, nga puhla lah Leum El etuh ke lutlut luhk, El tohpohklah pruhe luhk ac El etuh na pwacye ma nga enenuh in ahkwoye inse rahrah se luhk ah.\nNga siyuck sin prestuhn luhn stek sac in sruhmuhn nuh sihk sramsram ke fahluhk sac.\nMa inge pa fahluhk luhn sie mwet eklac fuhsr nuh ke Alu uh suc ohiyacn sucu la ah upac, tuhsruhk el nuhnkuh in kuhlwacnsapuh sie misin oreklac wo ac el oruh ke acn Guatemala. Ke fohlohk lal ah nga ohsun yohrohl in tahfwelah sie fihlfihllac in ahkfuhlwact ac liye lah fahluhk se lal ah muhsahllah. Mukul fuhsr se inge sang ma nuh kwewa nuh sin Leum ke srihklac, fin oasr kuhtwena, ahkkweye luhn sucu.\n“El akihlen lah nga siyac fahluhk lal ah ac siyuck sihk, ‘Prestuhn oasr ma koluk?’\n“Nga topuk, ‘Moh, Elder, ma nuh kwewa wona! Nga kuh in eis fahluhk ingacn?’”\nPrestuhn luhn Stek el kalweni: “Ahkfuhlwact ac luhngse luhk nuh sin misineri fohlohk se inge uh yohk na pwacye! Nga kena in ahkfuhlwactye puhlakihn sac, oruh oasr sihk fahluhk bronze lal an. Sie mwe acsmakihn nuh sihk ke nga fahsryak lun ohfohs se inge ke kuhiyac ma kuht nohfohn enenuh in sang finne fuhkah ohiyac lasr uh. Fuhs uh ma sel Isaiah: ‘Fuhkah woiyac in liye ke sie mwet utuck kahs kasrma finohl uh me, us pweng wo, pweng ke mislac; El sulkackihn kahs in lahngo; ac fahk nuh sin Zion, God lom el leum!’ (Isaiah 52:7).”\nTamuhlwel ac tahmtahel sacohk wiyuck, muhtwacn wowo se kiacn pisap sac acna nuhnkuh lah efuh mwet pahluh el pahnglol. Nga fahkwack luhlahlfongi lah el ac kuht enenuh in tiac sifil nuhnkuh—EXCLAMATION POINT!\nNga etuh lah kuht kais sie enenuh in ahkyohkye ac orwaclah plwacn in sritacl lasr sifacna in kuhlwacnsap ke rahrah wi misineri pacl nuh kwewa uh— EXCLAMATION POINT!\nNga sang fahkwack luhlahlfongi luhk nuh ke ma se lal Mwet Pahluh Joseph Smith: “Tukun fahkwack luhlahlfongi pucspucs ma oreklac ke Mwet Lahngo, el orwaclah fahkwack luhlahlfongi inge, sahflah ma nuh kwewa: Lah Mwet Lahngo El moul!” (liye D&C 76:22 ). Ke ine muhtahl luhn Jisus Kraist, amen.\nKahs KosraeAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFiji HindiFosun ChuukFrançaisGagana SamoaHmoobHrvatskiÍslenskaItalianoKahs KosraeKahs KosraeKajin MajōlKiribatiKiswahiliKreyòl AyisyenLatviešuLietuviųMagyarMalagasyNederlandsNorskPalauanPolskiPortuguêsReo TahitiRomânăShqipSlovenčinaSuomiSvenskaTagalogTiếng ViệtVosa vakavitiΕλληνικάБългарскиМонголРусскийСрпскиУкраїнськаՀայերենالعربيةภาษาไทยພາສາລາວភាសាខ្មែរ한국어中文國語廣東話日本語


BIBLE MUTAL LUO CHRONICLE 20\n☰ LUO CHRONICLE 20 ◀ ▶\nMweun Lain Acn Edom\n1 In kutu pacl tok un mwet mweun lun acn Moab ac Ammon, wi mwet Meunim su welulosyang, elos tuku mweuni acn Judah. 2 Oasr mwet utuk kas tuku ac fahk nu sel Tokosra Jehoshaphat, “Sie un mwet mweun lulap lun acn Edom tuku lafalyat ke Meoa Misa in mweuni kom. Elos sruokya tari acn Hazazon Tamar.” (Sie pac inen acn se ingan pa Engedi.) 3 Jehoshaphat el sangeng, ac el pre nu sin LEUM GOD in suk kasru. Na el sap mwet in mutunfacl sac nufon in lalo. 4 Mwet in siti nukewa lun Judah elos sulaklak tuku nu Jerusalem in siyuk kasru sin LEUM GOD. 5 Na mwet Jerusalem ac mwet nukewa tuku saya me elos tukeni nu ke acn in tukeni sasu oan likin Tempul. Tokosra Jehoshaphat el som tu ye mutalos, 6 ac el pre, “O LEUM GOD lun papa tumasr, kom muta inkusrao ac leum fin mutunfacl nukewa. Kom arulana fulat ac ku; ac wangin mwet ku in lain kom. 7 Kom God lasr. Ke mwet lom Israel tuku nu in acn se inge, kom lusla mwet su muta inge, ac sang acn uh nu sin fita lal Abraham, mwet kawuk lom, in ma lalos ma pahtpat.+ 8 Elos nuna muta inge ac musaela sie tempul in akfulatye kom, ke sripen elos etu 9 lah fin oasr mwe lokoalok lulap sikyak nu selos — ke mweun, ku mas upa, ku sracl — na elos ac ku in tuku ac tu ke mutun Tempul se inge, yen mwet uh alu nu sum we. Elos ac pre nu sum ke mwe lokoalok sikyak nu selos, na kom ac porongalos ac molelosla.\n10 “Inge mwet Ammon, mwet Moab, ac mwet Edom elos mweuni kut. Ke pacl se papa tumasr elos ilme liki acn Egypt, kom tia lela elos in utyak nu in acn ingan. Na papa tumasr elos kuhfla liki acn selos inge, ac tia kunauselosla.+ 11 Na inge elos folokin nu sesr ke ouiya se inge — elos tuku in liskutla liki acn se inge, su kom tuh ase nu sesr. 12 Kom God lasr! Sang kai fal nu selos, mweyen kut tia ku in lain un mwet mweun na lulap se su mweuni kut inge. Kut tia etu lah mea kut ac oru, na pa kut nget nu sum in kasre kut.”\n13 Mukul nukewa in acn Judah, wi mutan kialos ac tulik natulos, elos tu ke mutun Tempul. 14 Ngun lun LEUM GOD ilyak nu in sie mwet Levi su muta inmasrlon u lulap sac. Inel pa Jahaziel, wen natul Zechariah. El sie sin mwet in sou lal Asaph, mweyen el ma in fwil natul Mattaniah, Jeiel, ac Benaiah, su fita lal Asaph. 15 Jahaziel el fahk, “Leum Fulat, ac mwet nukewa lun Judah ac Jerusalem, LEUM GOD El fahk tuh kowos in tia fosrnga ku sangeng in lain un mwet mweun na pus se inge. Mweun uh oan inpoun God, ac tia inpouwos.+ 16 Mweunelos lutu, ke elos ac tuku ke Innek In Utyak Nu Ziz. Kowos ac sonolos ke saflaiyen infahlfal se ma fahla nwe uten acn ma oan apkuran nu Jeruel. 17 Kowos ac fah tia mweun ke mweun se inge. Akola na ac soano; kowos ac liye ke LEUM GOD El ac asot kutangla nu suwos. Mwet Judah ac mwet Jerusalem, kowos in tia alolo ku sangeng. Fahsrot na nu ke mweun an, ac LEUM GOD El ac wi kowos!”+\n18 Na Tokosra Jehoshaphat el srimi nwe ten ac mutal sun infohk ah, ac mwet nukewa welul srimi ac alu nu sin LEUM GOD. 19 Mwet Levi in sou lal Kohath ac Korah elos tuyak ac wola ke sie pusra lulap, ac kaksakin LEUM GOD lun Israel.\n20 Toang na ke lotutang se tok ah, mwet uh som nu wut in acn apkuran nu Tekoa. Ke elos mukuiyak, Jehoshaphat el fahk kas inge nu selos: “Mwet Judah ac mwet Jerusalem, kowos filiya lulalfongi lowos in LEUM GOD lowos, ac kowos fah tiana mukuikui. Lulalfongi ma mwet palu lal an fahk nu suwos, na ac fah wo ouiya nu suwos.” 21 Tukun tokosra el pwapa yurin mwet uh, el sap kutu mwet on in nokomang nuknuk loeloes ma elos nukum ke pacl in akfulat lalos, ac fahsr meet liki mwet mweun, ac on, “Kaksakin LEUM GOD, tuh lungse lal oan ma pahtpat!”\n22 Ke elos mutawauk in on, LEUM GOD El arulana akfohsyauk mwet mweun ma tuku in lainulos. 23 Mwet Ammon ac mwet Moab elos forang lain mwet Edom, ac onelosla nufon. Na elos forani amweuni inmasrlolos sifacna. 24 Ke mwet mweun lun Judah elos sun sie tower su oan yen mwesis, elos ngetla nu yen mweun orek we ac liye tuh na mwet nukewa topelik infohk ah misa, ac wanginna sie selos kaingla.\n25 Jehoshaphat ac mwet lal ah fahsryak in eis ma wap, ac elos liye lah pukanten cow, mwe mongo, nuknuk, ac kutu pac ma yohk sripa. Elos sisla len tolu in orani ma wap, ac ke arulana pukanten elos tia ku in us nufon. 26 In len se akakosr, elos tukeni Infahlfal Beracah ac kaksakin LEUM GOD ke ma nukewa El orala. Pa inge sripa se sis pangpang infahlfal se inge “Beracah.”* 27 Jehoshaphat el kol un mwet mweun lal ac folokla nu Jerusalem ke engan lulap, mweyen LEUM GOD El kutangla fin mwet lokoalok lalos. 28 Ke elos sun siti uh, elos alla na nwe ke Tempul, wi pusren on ke harp ac mwe ukuk. 29 Mutunfacl nukewa su lohng ke LEUM GOD El kutangla mwet lokoalok lun mwet Israel, elos arulana sangeng. 30 Ouinge Jehoshaphat el leum in misla, ac God El oru in oasr misla inmasrlol ac facl nukewa su apnulla.\nSaflaiyen We Lal Jehoshaphat\n(Sie Tokosra 22:41–50)\n31 Jehoshaphat el tokosrala fin acn Judah ke el yac tolngoul limekosr, ac el leum in Jerusalem ke lusen yac longoul limekosr. Inen nina kial ah pa Azubah, acn natul Shilhi. 32 Jehoshaphat el oru ma suwohs ye mutun LEUM GOD, oana ke Asa, papa tumal, el oru. 33 Tusruktu nien alu lun mwet pegan tiana kunausyukla. Mwet uh tiana forla ke insialos nufon in alu nu sin LEUM GOD lun papa tumalos.\n34 Ma nukewa saya ma Jehoshaphat el oru, ke mutaweyen pacl el tokosra nwe ke safla, simla ke Sramsram Matu lal Jehu Wen Natul Hanani, su oasr in Sramsram Matu ke Tokosra lun Israel.\n35 Sie pacl ah Tokosra Jehoshaphat el orala sie pwapa in akupasri nu sel Ahaziah, tokosra lun acn Israel, su oru ma koluk na pus. 36 Eltal musaela oak in kalkal meoa ke nien oai in siti Eziongeber. 37 Tusruktu Eliezer wen natul Dodavahu, sie mwet Mareshah, el sensenkakinul Jehoshaphat ac fahk, “Ke sripen kom kupasr nu sel Ahaziah, LEUM GOD El ac kunausla ma kom musaela.” Ouinge, oak inge nukewa musalla ac tiana orekmakinyuk.\n+ 20:7 Isa 41:8; Jas 2:23 + 20:10 Dut 2:4–19 + 20:15 Dut 20:1–4 + 20:17 Exo 14:13–14 * 20:26 Beracah: kalmen ine se inge in kas Hebrew pa “kaksak”.


Ngwetack - Adrian Ochoa\nSel Elder Adrián Ochoa\nKe U luhn Mwet Itngucul\nMihsenge pa pacl in ngwetack nuh sin El suc Orwaclah ma pwacye ac oruh in pwacye lah luhlahlfongi lasr uh kuh.\nKe nga yac oalkosr ah, nga tuhlihk luo suc ac ma wiyuck suhpweyuck nuh ke mura se ma oan fototo in moli mwe mongo nuh ke lwen 15 tohkoh. Ke nga esam pacl se inge, nga fwefwelac ke luhpan luhlahlfongi luhn ninac mahtuh kiyuck ac elos suc ac pahpah ninac kiyuck ah kacsr. Kuhsrao ke lututacng ah kahlwem ac sahromrom ke kuht sroacng nuh fin u srihsrihk lasr ke ohsr tolkoe.\nKe infulwacn acn mahmah se, oasr nuhnak na suhmaht se muh kuht in srolah ke ohsr nahtuhsr ac sritacl ramihne. Na kuht oruh—ke pacl na loeloes. Kuht lohacng na pwacye nuh ke sritacl se lasr ah oruh kuht tiacna liye “mwe akucl luhn pacl uh” lucng liki sifacsr ke puhkuhnyeng lohsrlohsr afuhnlah kuhsrao. Ke pacl se kuht akihlenack ma orek ah, wacngihn pacl lasr in sroacng nuh fin ohsr nahtuhsr ah. Af ah tuhngalkuhti arlac upac, ac hail ah tuhngalye muhtahsr, oruh wacngihn ma kuht nuhnkuh in oruh sahyacn eislah saddle ke ohsr ah ac afihnkuhti ye kahot se ke saddle ah.\nKe wacngihn ohsr nahtuhsr, sroksrok, ac mihsrihsr, kuht kalweni ke fuhfahsryuhsr lasr, ingena srihke in fahsr arulacna muhi. Ke kuht apkuhran in sun acn se kuht som nuh kac ah, kuht liye lah inkacnek sralacp soko ma utyak nuh ke mura ah sronotyak ac oacna infacl se yuhme nuh yohrohsr. Ingena sulaclah sefanna lasr pa in sislah kahot lasr ah ac fanuhkyac kalkal weah kohsroh ma raunwelah mura sac. Pahtlac ke fong ah ke, ullac ac ngal ac sroksrok, kuht suk acn in muhta ke lohm se emet kuht liye ke kuht utyak nuh in mura sac. Sucu wo fuhsr se we kahsrwe kuht in paholah, kihte kuht bean burrito yucyuc, ac use acn kuht in mutul kac ke infuckihl lasr sifacna. Tiac paht kuht konwacack muh falfucl ke infuckihl sac tuhpahsrpahsr ke fohk, oruh sifilpac oasr nuhnak na suhmaht se lasr. Kuht sruhlwaclah circle se ke falfucl ah ac kalweni sritacl ramihne se lasr nuh ke kuht puhtatlac nuh in fohk ah in mutul.\nKe kuht tuhlihk ah kuht nuhnkuh na kacsr sifacna. Kuht tiacna nuhnkuh ke mwet luhngse lasr suc suk ke insefosrngah kacsr e lohm ah—kuht fin etuh, kuht ac tiac ikolyac fuhfahsryucsr lasr ke mukwikwi wacngihn srihpac se. Ac kuht fuhnuh lahlmwetmwet kuhtuh, kuht luhkuhn ngwet nuh ke kuhsrao, liye puhkuhnyeng orekwacni, ac ahkmuhiye fahsr lasr in som met liki pahkah sac. Ingena ke yohk kuhtuh etwacack luhk, nga kwacna ahkacsmakihnyeyuc sifacna “Nimet muhlkuhnlah in ngwetack.”\nMa se nga puhlakihn ah yurin tuhlihk suc ac ma wiyuck ah lutiyuc in akihlen mwe akucl luhn pacl lasr uh. Kuht moul ke lwen pahkah, sensen ma Paul el ahkuhtweyac: “Mwet uh fah luhngse elos sifacna, … seahkos pahpah ninac, nihkihn sang kuloh, semuhtahl, … mwet kuhtasrihk, sopoklot, … mwet luhngse mwe pwacr yohk liki God” (2 Timothy 3:2–4).\nSramsram ke pacl inge, Elder Dallin H. Oaks el fahk: “Kuht enenuh in oruh ahkolah ke kwewana ma luhn ikoac ac ma luhn nguhn. … Ac ahkolah se ma kuh in muhlkihnyucklac pa ma se ma tiac kuh in arlac liyeyuck ac ma upac kuhtuh—ma luhn nguhn” (“Preparation for the Second Coming,” Ensign kuh Liahona, Mei 2004, 9). Ke kahs sahyac, nimet muhlkuhnlah in ngwetack.\nKe srihpen enenuh yohk nuh ke ahkolah luhn nguhn ke pacl sensen inge, nga ke fahk kahs in ahksensen ke sie mwe akucl na kuh se ke pacl uh. Nga tuh orekma yohk ke kampiutucr ke srihpen orekma in moul luhk, oruh nga akihlen sacohkiyac, yohk nuh ke asramsrami. Puhslac etwacack luhn mwet uh fihsrwacsr in eis ingena. Tuhsruhk Internet uh nwacnwaclah pac ke ma fohkfohk ac kikiacp puhs. Kampiutucr uh ahkyohkye sukohsohk in sramsram lasr, tuhsruhk sang pac luhman pwacye tiac fal in ituckyang nuh sin mwet tiac akihlenyuck suc sihmihs ma se nuh ke Internet ma ritiyuck sin mwet puhs. Pa oruh ingena, yohk liki met, kuht enenuh in esam mwe luti ma pahtpaht se inge: “Ke fahko lalos kowos ac etwaclos” (Matthew 7:20).\nYohk, nga ahksensenkihnye kowos in tiac liye petsac fohkfohk kuh sang nuhnak lowos nuh sin mwet suc fahk ma suhtuhuh ke Kraist ac ke Mwet Pahluh Joseph Smith. Kwewana mukwikwi inge orwaclah ohiyac se pacna: wacngihnlac luhn Nguhn Muhtahl ac kuh Lal in karihngihn, ac ahkkweye. Ma koluk ac suhpwacr fahsr tohkoh pacl nuh kwewa.\nTamuhlwel ac tahmtahel sacohk wiyuck, kowos fin sun kuhtwena ma ma oruh kowos in tahfuh luo ke luhlahlfongi ke wosasuc, nga kwacfe kowos in ngwetack. Ngwetacng nuh Sel suc Orwaclah lahlmwetmwet ac ma pwacye nuh kwewa. Ahkkweye luhlahlfongi ac fahkwack luhlahlfongi lowos ke kahs luhn God. Oasr mwet ke facluh suc suk in ahkmuhnahsye luhlahlfongi lowos ke orekmakihnyacn kwewana kikiacp ac ma tahfuhn pwacye. Pa srihpac se arulacna yohk srihpac kowos in nwacsnwacs pacl nuh kwewa ke Nguhn. Wi luhn Nguhn Muhtahl uh tiac mwe ahkfihsrwacsrye pwacr se na—enenweyuck ke moul in nguhn lowos an. Kowos fin tiac sacohkkihn kahs luhn Kraist ac lihpsre wo nuh ke pihrihkyuck luhn Nguhn, kowos ac kiacpweyucklac (liye Joseph Smith—Matthew 1:37). Kuht enenuh in oruh ma inge.\nJisus Kraist, suc suwohswohs na pwacye, ac Joseph Smith, suc fahkwack muh el sifacna tiac, kwewana uniyucklac sin mwet suc fahkwack srihpac suhtuhuh suc ac tiac ahokkuhnlah luhlahlfongi lalos. Yac kuht kuh in etuh fuhkah muh luhlahlfongi lalos pwacye—lah Jisus Kraist El pa Wen nuhtin God ac Joseph Smith el sie mwet pahluh pwacye?\n“Ke fahko lalos kowos ac etwaclos.” Yac fahko wo kuh in kapwack ke sahk koluk? Nga sifacna etuh muh Mwet Molwelah luhk El nuhnak muhnahs ke ma koluk luhk ac ahksukohsohkyeyuclac liki srenenuh luhk sifacna, usyucyang nuh ke ohiyacn engan ma nga tiacna etuh muh oasr. Ac nga sifacna etuh muh Joseph Smith el mwet pahluh se mweyen nga orekmakihn olwelah fihsrwacsr se in Puk luhn Mormon ma fahk muh kuht enenuh in siyuck sin God, Pahpah Ma Pahtpaht, ke inen Kraist, (liye Moroni 10:4). Ke kahs fihsrwacsr: ngwetack.\nOasr kuhtuh mwet suc ac sahp fahk muh enenuh in oasr mwe ahkpwacye lom ma kuh in liyeyuck in kuh in luhlahlfongi ke Moulyak luhn Kraist kuh pwacyeiyacn wosasuc fohlohkyak Lal. Nuh selos nga fahk kahs ma Alma el fahk nuh sel Korihor, suc srihke in oruh mwet sahyac in tiac luhlahlfongi. Alma el fahk nuh sel Korihor muh fal mwe akucl lal ac siyuck fin el ac srihfe God, ac fin el ac fahk, ahkkahlwemye nuh sihk sie mwe akucl, ke el eis tari luhlahlfongi luhn mwet lili lal kwewa, ac oacyacpac mwet pahluh muhtahl kwewa. Alma el fahk nuh sel muh ma suhmuhslah ah ituckyang tari nuh sel (liye Alma 30:44).\nKowos ac nga kuht mwet moul suc ahkpwacye ke kuh in iwaclah luhn Mwet Lahngo. Kuht mwet moul suc ahkpwacye ke orekma luhn Mwet Pahluh Joseph ac oaru luhn Mwet luhlahlfongi met ah suc muhta kuh in luhlahlfongi lalos. Alu luhn Jisus Kraist ingena maelihk nuh fin facluh nohfohn ac kapkapwack oacna soenna orek met—ahokkihnyucklac, oacna ke pacl luhn Kraist, sin mwet insepuhsisacl suc tiac enenuh in liye kuh kahl in luhlahlfongi.\nWacngihn mwet etuh lah Leum El ac sifil tuhkuh ngac. Tuhsruhk ingena kuht oasr ke pacl sensen. Mihsenge pa pacl in ngwet nuh sin El suc Orwaclah ma pwacye ac oruh in pwacye lah luhlahlfongi lasr uh kuh.\nIn fohlohk nuh ke sramsram soko luhk ah, nga cousin luhk ah nguhtwaclihk ke lututacng nuh ke faht kahlwem ac kuhsrao kahto. Mukul se tongtong ke sruhnguhl ah suk tuhlihk mukul tuhlac tolu. El use ohsr kuht in muhta fac, ac kuht muhtwacwack fohlohk nuh lohm ke acn mahmah se pacna ah. Ngwac tiacna muhlkuhnlah ma kuht liye ke som lasr nuh lohm ah—mwet pucspucs suc tuh suk kuht ke lusacn fong ah, tractor ac stosah okoaclos srwemlah ke fohk fuhrahrrahr. Elos tuh konwacack saddle se ke acn ngwe ac ohsr soko ke acn ngi, ac ke elos liye kuht fohlohk nuh lohm ah, nga kuh in puhla insemuhlahlah lalos ac luhngse lalos. Ke muhtuhn mura ah, puhs mwet tuhpan kuht, ac met luhkwelos kwewa pa ninac mahtuh kuhlwacng kiyuck ac elos suc ac pahpah ninac kiyuck ah. Elos sruok kuht ac tuhng, sesseslah ke engan ke elos konwacack tuhlihk tuhlac nahtuhlos. Ma inge mwe acsmakihn wowo nuh sihk lah Pahpah kuhlwacng tuhmwacsr Inkuhsrao El akihlen kuht. El tuhpan fohlohk lasr nuh lohm ah.\nAhok, oasr mwe akihlenyacn pahkah orekwacni raunikuhtlac. Lwelah kuht in ngwetack ac ahkoekuhtlac. Oasr ohiyac sef ke sie luhlahlfongi kuh. Lwelah kuht in engankihn ac ahkfokokoye luhlahlfongi lasr lwen nuh kwewa.\nNga etuh kuht kuh in tuhkweni muhta ke sucu ke pacl ma pahtpaht, lah Pahpah kuhlwacng tuhmwacsr Inkuhsrao El akihlen kuht, tuhlihk Nahtuhl, ke Pahol ahsrweyucklac. Nga etuh muh Jisus Kraist, Mwet in Iwe lasr, El moul. Oacna kacl Peter, wacngihn ikoac ac srah ahkkahlwemye nuh sihk, tuhsruhk Pahpah tumuhk suc oasr inkuhsrao (liye Matthew 16:15–19). Ke ine muhtahl luhn Jisus Kraist, amen.\nKahs KosraeAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFrançaisGagana SamoaHmoobHrvatskiÍslenskaItalianoKahs KosraeKahs KosraeKajin MajōlKiribatiKiswahiliKreyòl AyisyenLatviešuLietuviųLingálaMagyarMalagasyNederlandsNorskPolskiPortuguêsReo TahitiRomânăShqipSlovenčinaSuomiSvenskaTagalogTiếng ViệtVosa vakavitiΕλληνικάБългарскиМонголРусскийСрпскиУкраїнськаქართულიՀայերենአማርኛภาษาไทยພາສາລາວភាសាខ្មែរ한국어中文國語廣東話日本語


Friday (10/28) SIFAC: "Muhtweng Kaiyuck, Ipeis Ke Muhtahlacna Luhn God" - Word Of Knowledge | USA\nSIFAC: “Muhtweng Kaiyuck, Ipeis Ke Muhtahlacna Luhn God”\nMWE READ: Hebrew 10:35-39\nMwe lutlut se inge srumun ke kusen akkeye nu sin mwet Christian in pal soh. Tiana liksreni kalem la su sumusla Book Hebrew, tusruktu, kalem la el sie mwet kalem ke moul lalos in pal so, yok na mwet lalalfongi. Ke sripen kalyaiyuk elos, panang in oasr nunak in alolo ac in lafwekin lalalfongi ke Christ. Oana ke sifa se inge fahk u “Muteng Kaiyuk”. Kusen akkeye inge, finsraki elos in tu na ku, tia fuleak lalalfongi lalos, elos in ku in wi “Ipeis ke Mutallana lun God.”\nMwe lutlut u tuku pa nu sesr misenge, in akkasmakyekut, in akkeyekut ke moul in lalalfongi lasr ke God Mutal a Wen Natul Jesus Christ. Kut tiana pulakin oana elos in pal soh nuke kalyaiyuk elos, tusruktu, kut lie, pula a akilen oiya pus misenge ma tuku in fungul lalalfongi lasr u oana elos ingo.\nMea kutu ma kut akilen inge? Nga fahkla ke pusrek, ye mutun mwet pus mu nga mwet Christian se, oiya luk ke nga mukena, fahkak sienna. Nga som wi alu, monuk mukena, tia insiuk. Nga sramsram israsr, insiuk mwenlah na ke nunak koluk. Nga sruokya mwe lung se mwet se use luhk, ke nga etu mu ma tuku ke inkanek sufal. Nga mangelik ke on in kaksak, tiana etu la mea kalmac a nga onkakin.\nKe sripen ma sikyak ke pal u, panang in oasr pa nunak in fosrnga. Nunak in fosrnga lasr inge, panang kut in kutasrik, kikiap, rapku, srowosr, pisrapasr. Kut sifana akkeyekut mu arulana upa pal u.\nMwe lutlut se inge tuku arulana fal nuke pal u. Kut in sulala inkanek lasr. Kut fin asang nukewa moul lasr nu Sel, wangin na wangin ma ac upa, kut finne lafwekinkutlac sifacna misenge, kut ac fah insewowo ma pahtpaht yurin God. Mwe keok, mwe ngal, mwe insewowo lun falu, kewana tia ma tiac kawul. Moul ma patpat pa enenu in yok omeet sesr kais sie, kut fin ac sang kewa nu Sel.\nPrevPreviousThursday (10/27) SIFAC: “Kasruhsr In Eis Kutanglah “\nNextSaturday (10/29) SIFAC: “Kom Ahkinsewowoyeyuck ke Muhtwacnglah Keok”Next


Friday (6/5) Sifac: Payena Nununku ac Tuku - Word Of Knowledge | USA\nSifac: Payena Nununku ac Tuku\nMwe zread: Amos 4:1-6\nIn wi mwet na kewa in oralla akilen ac kaksak yohk lasr nu sin God Fulatlana, ke moul wowo kut nufon insewowo kin ac pulakin fahsru sun pacl se inge. Paing mwet nukewa.\nSom liki kuh forla liki God (apostasy) lun mwet Israel (Northern Kingdom) akkalemyeyuk ke 1 Tokosra 12: 25-33; verse 28 akkalemye lah tukun el nunku ma inge, na el orala ma sruloala gold in luman cow mukul lukwa, ac fahk nu sin mwet lal, “Fal tari pacl ma kowos foroht forma nwe Jerusalem in alu we. Mwet Israel, pa inge god lowos, su uskowosme liki acn Egypt!” Na el filiya sie ma sruloala inge in acn Bethel, ac ma se ngia in acn Dan. Forla liki God lun mwet Israel inge na mutawaek e ke koko lal Jeroboam I, tokosra se emeet lun acn Israel tuku sun tokosra ak singoulakosr su pa inge pal se mwet palu Amos el oru sramsram nuselos, elos in forla liki oiyac elos muta kac ac suk ma suwos met liki elos fah eis kai Lun God.\nJeroboam II el tokosra year angngaul sie (2 Tokosra 14:23) ac el orekma koluk lain LEUM GOD oana tokosra se emeet lalos, Jeroboam I. In pacl se ingo yohk kasrpen acn we, ac mwet uh moniyuk nu ke alu, ac wangin lokoalok oana ke simla ke tukakinyen book lal Amos. Mwet palu Amos el akilen lah mwe insewowo inge ma na nu sin mwet kasrup mukena, ac kasrpalos tuku ke inkanek sesuwos, ac ke orekma kutasrik lalos nu sin mwet sukasrup ac mwet munas.\nTukakinyen book se inge akkalemye pac lah moniyuk lun mwet Israel inge nuke alu uh tia orek ke inse pwaye, ac misla lalos tia misla pwaye, a mwe na lumah. Me fahk se ma yohk ke book lal Amos pa: lungse yohk Lun God ke ma suwos. Arulana kalem efin kut readi Leviticus 19:13 lah lungse yohk se lun God inge tia na moul kinyuk ke pacl na leosloes se fin acn Israel. Ke mongfisrasr ac pakoten lun God oru El tu supalah Amos elan sramsram nusin mwet kol lun acn Israel in forla ac auliyak.\nMwe read se inge mutawaek sramsram kin luman mutan fin acn Samaria, fahkin yohk lalos, luhmeyuk nuke cow fat fin acn Bashan. Mutan inge elos oru koluk nu sin mwet munas, ac akkeokye mwet sukasrup. Ac kowos kifasten nu sin mukul tomowos in usot mwe sruhi nimowos. Amos el akkalemye lah LEUM GOD Fulat El wulela ke Ine mutal lal, ac fahk, “Pwayena len se ac fah tuku ke mwet uh fah srumasrkowosla ke ka, ac amakinkowosla. Kais sie suwos ac fah oana soko ik sremla ke ka uh. Motkeyuk muh 930 B.C. Israel (Nothern Kingdom) el mutawaek, ac moul kin sukosok lalos fasruh nuke 722 B.C. ke Israel putatyang nuke koko lun Assyria. Imasrlon year na pakunten God El supa mwet palu in fahk nuselos in forla ac auliyak.\nKut long lah kohs na upac sun tulik nutin Israel inge ke seakos lalos. Mongfisrasr ac lungkulacng Lun God srak oasr ke pacl se inge. Wangin mwet etu lah e tui ngac. Ma kalem tari sikyak ke lungse yohk Lal nusesr nofon, kalem fin sakseng soko su Wen se fana natul misa fac. El srack pang nusesr in pacl nukewa, oana ke El orekma kunul Amos in akesmakin tulik nutin Israel inge in forlla liki ma koluk lalos. Nga ac kom pa enenu in fahkelik ke lungse se inge tuh tulik wiasr, mwet lasr ac oana sie mwet kut etu muh muta ke sukosok lalos sifana in forla ac eis Jesus ke pacl se inge. Rome 6: 23 akkalemye lah molin ma koluk pa misa; a mwe kite lun God pa moul ma pahtpat yurin Christ Jesus Leum lasr. Mwe kite se inge tulik nutin Israel inge pilesru, God El kai fahl nuke suwoswos Lal. Kulo sifil kaksakin God ke moul lasr kewa, asrelah poum, oru in yohk pacl in pray tuh mwet nukewa in forla moul kin lungkulacng Lun God.\nPrevPreviousThursday (6/4) Sifac: Nga ac Kai Ma Koluk Lowos\nNextSaturday (6/6) Sifac: Kowos Tia Pana Foloko Nu YurukNext


Sie Samuel 4 - BIBLE MUTAL\nSie Samuel 4\n1In pacl se inge mwet Philistia elos fahsreni in som ac mweun lain mwet Israel, ac mwet Israel elos akola pac in lainulos. Mwet Israel elos tulokunak iwen aktuktuk selos in acn Ebenezer, ac mwet Philistia elos tulokunak iwen aktuktuk selos in acn Aphek.\n2Mwet Philistia elos mutawauk lain mwet Israel, ac tukun mweun upa lalos, mwet Philistia elos kutangla mwet Israel, ac uniya akuran akosr tausin mwet Israel yen elos mweun we.\n3Ke mwet lula sin mwet Israel elos foloko nu nien aktuktuk lalos, mwet kol lalos asiyuki ac fahk, “Efu ku LEUM GOD El lela mwet Philistia inge in kutangkutla misenge? Wona kut in som use Tuptup in Wuleang lun LEUM GOD Shiloh me, tuh Elan kasrekut ac molikutla liki mwet lokoalok lasr.”\n4Na elos supwala kutu mwet nu Shiloh in tuh use Tuptup in Wuleang lun LEUM GOD Kulana, su nien muta lal oan fin cherub lukwa. Wen luo natul Eli, Hophni ac Phinehas, eltal wi na Tuptup in Wuleang tuku.\n5Ke Tuptup in Wuleang tuku sun nien aktuktuk, mwet Israel nukewa elos sala ke pusren engan lulap, oru infohk uh kusrusryak.\n6Ke mwet Philistia elos lohng pusren sasa elos fahk, “Mea kalmen sa lulap se ma tuku liki nien aktuktuk lun mwet Israel inge?” Ke elos lohng lah Tuptup in Wuleang lun LEUM GOD sun acn we,\n7elos sangeng ac fahk, “Sie god el tuku oasr nien aktuktuk lalos ah! Kut ac wanginla! Tufahna pacl se in sikyak lumah ouinge nu sesr oemeet me!\n8Su ku in molikutla liki god ku lalos inge? Pa inge god lalos ma tuh uniya mwet Egypt yen mwesis ah!\n9Mwet Philistia, kowos in pulaikna! Kowos in mweun oana mukul. Kowos fin tia, na kowos ac tufah mwet kohs nu sin mwet Hebrew, oana ke elos tuh mwet kohs nu sesr ah. Ke ma inge, kowos mweun oana mukul!”\n10Mwet Philistia elos mweun arulana upa, ac elos kutangla mwet Israel, ac mwet Israel elos kaing nu acn selos. Mwet puspis anwuki. Oasr tausin tolngoul mwet mweun lun Israel misa.\n11Tuptup in Wuleang lun LEUM GOD sruhu, ac anwuki pac Hophni ac Phinehas, wen luo natul Eli.\n12Sie mukul in sruf lal Benjamin el kasrusr tuku liki nien mweun uh nu Shiloh, ac sun acn we ke len sacna. El seya nuknuk lal ac sang kutkut nu fin sifal in akkalemye asor lal.\n13Eli el nunku yohk ke Tuptup in Wuleang, ac el mutana ngetnget fin mwe muta lal sisken inkanek ah. Ke mwet sac el tuku ac sulkakin pweng inge nu in siti uh, na mwet nukewa elos wowoyak ke sangeng.\n14Ke Eli el lohng pusren mwet uh el siyuk, “Mea kalmen wowon ingan?” Na mwet sac sulaklak nu yorol ac fahkak ma sikyak nu sel. (\n15Eli el yac eungoul oalkosr in pacl se inge, ac apkuran in kunla na pwaye mutal.)\n16Na mwet sac fahk, “Nga kaingla liki nien mweun uh, ac kasrusr na oe we me misenge.” Ac Eli el siyuk sel, “Wen nutik, fuka mweun ah?”\n17Mwet sac fahk nu sel, “Mwet Israel elos kaing liki mwet Philistia. Kut kuf na pwaye! Oayapa anwuki wen luo nutum, Hophni ac Phinehas, ac Tuptup in Wuleang lun God sruhu!”\n18Ke pacl se mwet sac fahk ke Tuptup in Wuleang, na Eli el topla nu tok liki mwe muta lal sisken mutunpot in siti uh. El arulana matu ac toasr ke lupal, pwanang kaptelik inkawal ac el misa. El mwet kol fin Israel ke lusen yac angngaul.\n19Mutan kial Phinehas, wen natul Eli, el pitutu ac apkuran in isusla. Ke el lohng lah sruhu Tuptup in Wuleang lun God, ac ke papa talupal oayapa mukul tumal ah tukeni misa, na ngal in isus lal tuyang, ac el isusla.\n20Ke el keok ac apkuran in misa, mutan in akisus lal elos fahk nu sel, “Akkeye kom, tuh kom oswela tari wen se!” Tusruktu el tiana lohang, ku topkolos.\n21El sang inen tulik sac Ichabod, su kalmah “Wolana lun God som liki Israel,” ke sripen sruhu Tuptup in Wuleang, oayapa papa talupal ac mukul tumal tukenina misa.\n22El fahk mu, “Wolana lun God fahsr liki Israel mweyen Tuptup in Wuleang lun God sruhu.”\n< Sie Samuel 3\nSie Samuel 5 >


BIBLE MUTAL SIE SAMUEL 6\n☰ SIE SAMUEL 6 ◀ ▶\nTuptup In Wuleang Folokinyukme\n1 Tukun Tuptup in Wuleang lun LEUM GOD oan yurin mwet Philistia ke lusen malem itkosr, 2 mwet uh pangoneni mwet tol lalos ac mwet inutnut lalos ac siyuk selos, “Mea kut ac oru ke Tuptup in Wuleang lun LEUM GOD? Kut ac fin supwala nu in acn se na pwaye uh, mea enenu kut in sang in wela?”\n3 Mwet inge topuk ac fahk, “Kowos ac fin supwala Tuptup in Wuleang lun God lun Israel, kowos enenu in oasr mwe lung in wi, ma in sang moli ma koluk lowos. Kowos tia ku in folokunla ac wangin mwe lung wi. Fin oasr mwe lung wi som, kowos ac fah kwela liki mas lowos an, ac kowos ac fah etu lah efu ku El akkeokye kowos na.”\n4 Na mwet uh siyuk, “Mwe lung fuka kut ac fah sang nu sel?”\nAc elos topuk, “Ipin gold limekosr in oana luman mahlap, oayapa ipin gold limekosr in oana luman kisrik in pot, kais sie nu sin tokosra limekosr lun mwet Philistia, mweyen kain mwe lokoalok sefanna pa supweyuk nu fowos nukewa ac oayapa nu fin tokosra lowos. 5 Kowos enenu in oru ma sruloala ke mahlap, ac ma sruloala ke kisrik in pot su kunausla facl suwos an, ac kowos enenu in akfulatye God lun Israel. Sahp El ac fah tia sifil akkeokye kowos ku god lowos ac facl suwos an. 6 Efu ku kowos in akupaye insiowos oana mwet Egypt ac tokosra we ah? Esam lah God El tuh akfohsyalos nwe ke na elos fuhlela tuh mwet Israel in ku in som liki acn we. 7 Ke ma inge, kowos akoo soko wagon sasu ac lukwa cow mutan su soenna pula srenenu, ac kaprelosi nu ke wagon uh, a folokunla cow fusr natultal nu ke acn lun cow uh. 8 Eis Tuptup in Wuleang lun LEUM GOD ac filiya fin wagon uh, ac filiya sie box srisrik sisken Tuptup sac, ac nwakla ke ma sruloala gold su kowos sang tuh in moli ma koluk lowos an. Na patokak wagon an ac lela in sifacna yuwot. 9 Ac kowos in lohang nu ke wagon soko an lah ac fahsr nu oya. Fin fahsr nu layen nu Beth Shemesh, na kalem lah pwaye God lun Israel pa oru mwe keok inge nu sesr. A fin tia fahsr nu we, na kut etu lah tia El pa oru ma inge — ma na sifacna sikyak se.”\n10 Mwet uh oru oana ma fwack nu selos. Elos eis cow lukwa, kapriya nu ke wagon, ac kaliya cow fusr natultal ke nien muta laltal. 11 Ac elos filiya Tuptup in Wuleang nu fin wagon uh, wi box srisrik neinyen ma sruloala ke kisrik in pot gold ac ma sruloala ke mahlap gold. 12 Ac cow lukwa fahsr suwoslana nu Beth Shemesh ac tiana kuhfla liki innek uh. Ke eltal fahsr eltal wowo ke pusracltal. Tokosra limekosr lun mwet Philistia elos fahsr tukun cow inge nwe ke na sun masrol nu Beth Shemesh.\n13 Mwet Beth Shemesh elos oru kosrani lalos in ima in wheat lalos infahlfal uh. Ke elos ngetak elos liye Tuptup in Wuleang, na elos arulana enganak ke ma elos liye. 14 Wagon soko ah tuku nwe sun ima se su ma lal Joshua, su sie mwet Beth Shemesh, na tui inse inge sisken eot lulap se. Mwet uh elos kunausya wagon soko ah, ac uniya cow lukwa, ac kisakin tuh in mwe kisa firir nu sin LEUM GOD. 15 Mwet Levi elos eisla Tuptup in Wuleang lun LEUM GOD, ac box srisrik se su oan siska ma nein ma sruloala gold, ac filiya fin eot lulap sac. Ac mwet Beth Shemesh elos kisakin mwe kisa firir ac kisakin mwe sang nu sin LEUM GOD in len sac. 16 Tokosra limekosr lun mwet Philistia elos liye ma mwet inge oru ah, na elos folok nu Ekron in len sacna.\n17 Mwet Philistia elos supwala ma sruloala ke mahlap gold limekosr nu sin LEUM GOD tuh in mwe lung in sang moli ma koluk lalos, kais sie ke siti limekosr inge: Ashdod, Gaza, Ashkelon, Gath, ac Ekron. 18 Elos supwala pac kisrik in pot gold, fal nu ke pisen siti lun Philistia su kolyuk sin tokosra limekosr inge. Kutu siti uh oasr pot fulat raunela, ac kutu siti uh srik, wangin pot we. Eot lulap se su oan in ima lal Joshua, mwet Beth Shemesh sac, su elos tuh filiya Tuptup in Wuleang lun LEUM GOD fac, eot se inge srakna oasr we nwe misenge, mwe akpwaye.\n19 LEUM GOD El uniya mwet itngoul sin mwet Beth Shemesh inge ke sripen elos ngetang nu luin Tuptup in Wuleang. Ac mwet uh mwemelil ke sripen LEUM GOD El oru ma na upa se inge.\nTuptup In Wuleang In Acn Kiriath Jearim\n20 Ke ma inge mwet Beth Shemesh elos fahk, “Su ku in tu ye mutun LEUM GOD, God mutal se inge? Kut ac fah supwalla nu oya tuh Elan som liki kut?” 21 Ac elos supwala mwet utuk kas nu yurin mwet Kiriath Jearim ac fahk, “Mwet Philistia elos folokonma Tuptup in Wuleang lun LEUM GOD. Kowos fahsru ac usot.”


Macruht uh Sie Mwe Sang Sin God | Luhngse luhn God\nMacruht uh Sie Mwe Sang Sin God\n“Soko sucl ma pihplac ke koa tolkwe ac upac in wotlac.”—ECCLESIASTES 4:12.\n1, 2. (a) Nuh sin siacnyacn ma tuhfahna pahyuckyak uh, meac kuht ac kuh in nuhnkuh kac ke kais kuhtuh pacl ac efuh? (b) Kihsen siyuck fuhkah ac fah sramsramkihnyuck ke sapta se inge?\nYAC kom luhngse in wi nuh ke macruht uh? Mwet pucspucs eltahl luhngse, mweyen arlacna pwacr kain in pacl inge. Kom ac liye ke siacnyacn sacn nahweyucklac uh. Tiac pa inge muhkwena, tuh kom ac kuh pac in liye ke muhtahltahl luhpan engan laltahl uh! Ke lwen se inge, eltahl arlacna engan ac luhman moul laltahl ke pacl fahsruh uh nwacnwaclah ke finsrak ac wuhlelah pucspucs.\n2 Finne ohinge, arlacna kahlwem lah tiac wo moul in pahyuck luhn mwet pucspucs ke pacl inge uh. Finne kuht finsrak tuh in wo moul in pahyuck luhn siacnyacn ma tuhfahna pahyuckyak uh, sahp kuht ac kuh pacna in nuhnkuh: ‘Yac moul in pahyuck se inge ac fah insewowo? Yac eltahl ac kuh in sruokyacna macruht laltahl uh? Top nuh ke kihsen siyuck inge ac wi na luhlahlfongi luhn mukul ac muhtwacn sacn nuh ke kahs in kahsruh luhn God ke pahyuck se ac kwacfeacng laltahl in orekmakihn. (Riti Soakas 3:5, 6.) Eltahl enenuh in oruh ma inge eltahl fin luhngse in muhta na ke luhngse luhn God. Ingena, kuht kuh in lohacng nuh ke top luhn Bible nuh ke kihsen siyuck ahkosr inge: Meac srihpac luhn sie mwet in pahyuckyak? Kom ac sulaclah fuhkah lah suc wo kom in pahyuck nuh se uh? Kom ac ahkolah fuhkah in pahyuck? Ac meac ac kuh in kahsruh sie siacnyacn in sruokyacna insewowo ke moul in pahyuck laltahl uh?\nMEAC SRIHPAC LUHN SIE MWET IN PAYUCKYAK?\n3. Efuh kuh tiac wo in pahyuck ke srihpac ma suhfal?\n3 Kuhtuh mwet uh luhlahlfongi muh mwet lolacp uh tiac kuh in insewowo kuh engankihn moul laltahl uh eltahl fin tiac pahyuck. Ma inge arlacna suhtuh! Jesus, suc sie mukul lolacp el tuh sruhmuhn lah moul lolacp uh sie mwe sang ac el kwacfe mwet nuhkewa ma kuh in lolacp eltahl in sruokyacna. (Matthew 19:10-12) Mwet sap Paul el oacyacpac ahkuhtweyac ke ma wo pucspucs ma tuhkuh ke lolacp uh. (Sie Corinth 7:32-35) Wacngihn na masap ma Jesus ac Paul oraclah ke sulaclah luhn sie mwet in pahyuck kuh tiac pahyuck. Sie “mwe luti luhn demon uh” pa “tiac wo in pahyuck.” (Sie Timothy 4:1-3) Tuhsruhktuh, yohk orekma ma mwet lolacp suc luhngse in kuhlwacnsuhpuh Jeova kuh in oruh ke srihpen eltahl mwesahs ac wacngihn ma in ahkkulukyacltahl kuh tulohkohnuhltahl. Pwacnacng, ac tiac wo sie mwet elan pahyuck ke srihpac ma suhfal, sahp kena srihpen tuhlihk suc oasr ke matwacl an oruh.\n4. Moul in pahyuck se ma wo uh ac oakiyac kain in pweluhng fuhkah nuh ke moul in sucu laltahl uh?\n4 Yac oasr srihpac wo in pahyuck? Ahok. Macruht uh oacyacpac sie mwe sang sin God na luhngse se lasr inge. (Riti Genesis 2:18.) Pwacnacng, oasr ma wo ma tuhkuh kac ac ma inge ac kuh in oraclah insewowo yohk. Ke sie mwe puhpuhlyuck, moul in pahyuck wo uh pa pweluhng nuh ke moul in sucu ma insewowo uh. Tuhlihk uh enenuh in kapkapack ke sie moul wo ma oasr pahpah tuhmwacltahl ac ninac kiyacltahl in tuhfahltahllah, ahkkahlwemye luhngse nuh seltahl, kaeltahl, ac kahsreltahl. (Psalm 127:3; Ephesus 6:1-4) Tuhsruhktuh, tiac srihpac sefanna in pahyuckyak uh pa in orek tuhlihk.\n5, 6. (a) In fal nuh ke Ecclesiastes 4:9-12, meac kuhtuh mwe insewowo ma tuhkuh ke kawuck fototo uh? (b) Ke inkacnek fuhkah moul in pahyuck se oacna soko sucl ma pihplac ke koa tolkwe?\n5 Nuhnkuh ke ma suhmuhslah ye sihfac se ke sapta se inge wi koano uh: “Mwet luo wo liki mwet se na, mweyen ke eltahl tuhkweni uh eltahl akacsruhi ke orekma laltahl. Sie seltahl fin ikori, mwet se ngiac ac kuh in kahsrel tulohkuhnuhlwack. Ac fin mwet se na ac el ikori, ac kuluk nuh sel mweyen wacngihn mwet in kahsrel. Ke pacl mihsrihsr, mwet luo fin tuhkweni oan eltahl ac fucsrfucsr na, a kom ac fucsrfucsr fuhkah kom fin muhkwena? Mwet se kuh in lain mwet se na ac kuhtanglah, tuh el tiac kuh in kuhtanglah kuhiyacn mwet luo. Soko sucl ma pihplac ke koa tolkwe ac upac in wotlac.”—Ecclesiastes 4:9-12.\n6 Ma yohk srihpac ke fuhs se inge uh pa in ahkkahlwemye ke sacohkiyen kawuck uh. Ke moul in pahyuck se, enenuh in fototo inmahsrloltahl. Oacna ke ma suhmuhslah uh ahkkahlwemye, fototo luhn siacnyacn sacn ac kuh in sang kahsruh, ahkkweye ac karihngihn sie sin sie. Yohk liki ma inge, moul in pahyuck se ac arlacna fokoko fin oasr ma na yohk srihpac se in ahkkweye fototo wo luhn mwet luo inge. In oacna ma fuhs se inge ahkkahlwemye, soko sucl ma pihplac ke koa lukwac ac kuh in wotlac. Tuhsruhktuh, fin koa tolkwe pihplac kuh pihraklah nuh ke sucl soko, ac upac liki na in wotlac. Fin ma yohk srihpac emeet nuh sin mukul ac muhtwacn se pa eltahl in ahkinsewowoye Jeova, moul in pahyuck laltahl uh ac fah fokoko oacna soko sucl ma pihplac ke koa tolkwe. Yohk srihpac Jeova elan oasr ke moul in pahyuck se, tuh inmahsrloltahl in arlacna kuh.\n7, 8. (a) Kahs in kahsruh fuhkah Paul el suhmuhslah nuh sin mwet lili lolacp suc srackna oasr yohroh luhngse luhn ikoac? (b) Nuhnak wo ac fal fuhkah Bible uh kahsre kuht in liye ke moul in pahyuck uh?\n7 Oacyacpac, macruht muhkwena pa ma sefanna ma luhngse luhn ikoac ac kuh in ahkfahsryeyuck ke inkacnek wo ac fal. Ke kain in pacl inge, tuhkweni luhn mwet luo ke mahno el oacna sie mwe insewowo. (Soakas 5:18) Ke pacl se sie mwet lolacp el ahluhkwelah tari pacl in fuhsr lal ma luhngse luhn ikoacl uh arlacna fokoko, sahp kena se inge srackna oasr yohrohl. El fin tiac kuh in kutongyac, kain in kena inge ac kuh in kol nuh ke orekma fohkfohk ac suhfal. God el moklacl Paul elan suhmuhslah kahs in kahsruh inge nuh sin mwet lolacp: “Tuhsruhktuh kowos fin tiac kuh in kutong luhngse lowos an, tari pahyuckyak, wo in pahyuck liki tuh kena lowos in sokoelah insiowos.”—Sie Corinth 7:9; James 1:15.\n8 Arlacna yohk srihpac sie mwet elan nuhnkuh ke ma ac kuh in sikyak na pwacye ke moul in pahyuck uh, finne meac srihpac lal in pahyuckyak an. In oacna ke Paul el fahk ah, oasr “mwe ahkfohs luhn facluh ma kwacna sikyak inmahsrlon mwet pahyuck uh.” (Sie Corinth 7:28) Mwet pahyuck uh sun ma upac ma mwet lolacp uh tiac sun. Tuhsruhktuh, kom fin sulaclah in pahyuckyak meac ac kuh in kahsre kom in ahksrihkyelah ma upac an ac ahkyohkye mwe insewowo ma tuhkuh kac uh? Sie inkacnek an pa in sulaclah ahkwoyac mwet se ma kom luhngse in pahyuck nuh se an.\nSUC WO KOM IN PAHYUCK NUH SE UH?\n9. Paul el luhmahlah fuhkah mwe sensen kac in pahyuck nuh sin mwet suc tiac wi ke luhlahlfongi uh?\n9 God el moklacl Paul elan suhmuhslah kahs in kahsruh na yohk srihpac inge ma enenuh in orekmakihnyuck in sulaclah mwet suc wo in pahyuck nuh se uh: “Kowos in tiac kuhpahsryang nuh sin mwet tiac luhlahlfongi.” (Luo Corinth 6:14) Fin kosro lukwac ma siena luhpah kuh pihsacltahl kapihri nuh sie, kewana ac kweok. In oacpacna, fin sie mwet ke luhlahlfongi uh pahyuck nuh sin sie mwet suc tiac wi ke luhlahlfongi uh, wacngihn ahlohloh kac lah eltahl ac fah sun ma upac. Sie seltahl fin luhngse in muhtana in luhngse luhn Jeova ac mwet se sahyac an tiac nuhnkuh kuh elyah kac, ma yohk srihpac nuh seltahl uh tiac oacna sie pwacnacng, ma inge ac oraclah mwe toasr yohk. Ke srihpac se inge, Paul el kwacfe mwet Christian uh in pahyuck nuh sin “mwet Christian” muhkwena.—Sie Corinth 7:39.\n10. Inkaiyen pacl uh, meac ac kuh in sikyak ke srihpen pihlesreyuck kahs in kahsruh luhn God in tiac pahyuck nuh sin sie mwet suc tiac wi ke luhlahlfongi uh?\n10 Ke kuhtuh pacl uh, oasr mwet Christian lolacp ma sulaclah muh wo eltahl in pahyuck nuh sin mwet suc tiac wi ke luhlahlfongi uh liki na eltahl in muhkwena. Kuhtuh seltahl tiac lohng kahs in kahsruh luhn Bible ac eltahl pahyuckyak sin sie mwet suc tiac kuhlwacnsuhpuh Jeova. Tuhsruhktuh, inkaiyen pacl uh tiac wo ma tuhkuh ke sulaclah ohinge uh. Mwet suc oruh ma inge eltahl konwacack lah eltahl pahyuckyak nuh sin sie mwet suc eltahl tiac kuh in sramsram nuh se ke ma yohk srihpac emeet ke moul uh. Ac puhlakihnyen ahsor ma tuhkuh kac uh yohk liki na puhlakihn laltahl ke eltahl muhkwena ac soenna pahyuckyak ah. Mwe engan se in etuh lah oasr tausin pucspucs sin mwet lili lolacp suc luhlahlfongi ac ahkos kahs in kahsruh luhn God ke ip se inge. (Riti Psalm 32:8.) Finne eltahl finsrak in pahyuckyak sie lwen, eltahl lolacp na ne ke pacl se ma eltahl konwacack sie mwet inmahsrlon mwet suc alu nuh sin Jeova God.\n11. Meac ac kuh in kahsre kom in sulaclah ahkwoyac mwet se suc kom luhngse in pahyuck nuh se uh? (Liye pac pohk se inge “ Ohiyac Fuhkah Nga Luhngse in Oasr Yurin Mwet se Ma Nga ac Pahyuck Nuh Se uh?”)\n11 Tuhsruhktuh, tiac kalmac pa mwet kuhlwacnsap nuhkewa luhn Jeova uh wo ac fal kom in pahyuck nuh se uh. Kom fin nuhnkuh in pahyuck, suk sie mwet suc ohiyacl, finsrak lal ke orekma in kuhlwacnsap lal, ac luhngse lal nuh sin God uh oacna kom. Mwet kuhlwacnsap oaru eltahl oraclah mwe kahsruh na yohk ke inkacnek luhn mwe rit pucspucs ke sifac se inge. Ac wo kom in puhruhe ac nuhnkuh ke kahs in kahsruh luhn Bible uh in muh kol kom ke sulaclah na yohk srihpac se inge. *—Riti Psalm 119:105.\n12. Facsin fuhkah se ke macruht ma orekmakihnyuck ke acn pucspucs, ac mwe srihkasrak fuhkah ke Bible ma use kahsruh kac?\n12 Ke acn pucspucs, facsin laltahl uh pa pahpah ac ninac in sulaclah mwet suc eltahl ac pahyuck nuh se uh. Yohk insese luhn mwet pucspucs lah ke facsin inge, pahpah ac ninac uh pa yohk emeet etwacack la in oruh sulaclah na yohk srihpac se ma enenuh in oreklac inge. Macruht ma orekeni sin pahpah ac ninac uh kwacna fahlac wo, oacna ke ma orek ke pacl luhn mwet in Bible uh. Mwe srihkasrak lal Abraham in suhpwaclah mwet kuhlwacnsap se lal in konwacack sie muhtwacn ah kiyacl Isaac mwe kahsruh se nuh sin pahpah ac ninac pucspucs ke pacl inge suc sun kain in ohiyac se inge. Tiac mani kuh wal pa yohk srihpac nuh sel Abraham ah. Tuhsruhktuh, el kwacfeacng na pwacye in konwacack sie muhtwacn ah kiyacl Isaac inmahsrlon mwet suc alu nuh sin Jeova inge. *—Genesis 24:3, 67.\nOHIYAC FUHKAH NGA LUHNGSE IN OASR YURIN MWET SE MA NGA AC PAHYUCK NUH SE UH?\nKahs in kahsruh luhn Bible: “Eltahl fah ma sefanna.”—Matthew 19:5.\nEfuh kuh yohk srihpac kom in sun matwac fal meet liki kom sulaclah in pahyuck?—Sie Corinth 13:11; Matthew 19:4, 5.\nNga finne sun tari matwac fal in pahyuck, ma wo fuhkah nga kuh in engankihn ke lusen pacl ma nga srackna lolacp uh?—Sie Corinth 7:32-34, 37, 38.\nNga fin sulaclah nga in pahyuck, efuh kuh arlacna yohk srihpac mwet se ma nga luhngse in pahyuck nuh se inge elan ahkkahlwemye ohiyen oaru ke kuhlwacnsap lal nuh sin Jeova ke lusen pacl na loes?—Sie Corinth 7:39.\nMa suhmuhslah ten inge ac kahsruh fuhkah sie muhtwacn lili elan akihlen ohiyac ma enenweyuck ke pacl el sule mukul tuhmwacl uh?—Psalm 119:97; Sie Timothy 3:1-7.\nSoakas 31:10-31 ac kahsruh fuhkah sie mukul lili elan sulaclah ahkwoyac muhtwacn kiyacl uh?\nKOM AC AHKOLAH FUHKAH NUH KE SIE MOUL IN PAHYUCK INSEWOWO?\n13-15. (a) Kahs in kahsruh in Soakas 24:27 inge ac kahsruh fuhkah sie mukul suc luhngse in pahyuck? (b) Meac sie muhtwacn el kuh in oruh el fin ahkolah in pahyuck?\n13 Kom fin luhngse na pwacye in pahyuck, wo kom in siyuck sum sifacna, ‘Yac nga ahkolah na pwacye in pahyuck?’ Ahkolah luhn sie mwet in pahyuck tiac ma na ke srihpen puhlakihnyen luhngse lal nuh sin sie mwet, in oasr kawuck lal, in wi sie mwet oan, kuh in orek tuhlihk. Tuhsruhktuh, kais sie mukul ac muhtwacn ma ahkolah in pahyuck el enenuh in nuhnkuh ke kunohkohn pucspucs ma enenweyuck ke moul in pahyuck lal an.\n14 Sie mukul suc suk in oasr muhtwacn kiyacl el enenuh in nuhnkuh ahkwoyac ke kahs in kahsruh luhn Bible inge: “Ahkolah imac lom ac yukwiyac ma kom ac moul kac, na kom fah muhsahi lohm sum ac sucu lom.” (Soakas 24:27) Meac kalmen ma inge? In pacl sac, mukul se fin luhngse in ‘muhsahi lohm sel ac sucu lal,’ kuh pahyuckyak el enenuh in siyuck sel sifacna, ‘Yac nga ahkolah in karihngihn ac kahsruh muhtwacn kiyuck ac tuhlihk nahtuhsr uh, fin oasr?’ El enenuh in orekma meet ac karihngihn imac kuh ma suhnwacl. Kahs in kahsruh se inge orekmakihnyuck pac ke pacl inge. Sie mukul suc luhngse in pahyuck el enenuh in ahkolah nuh ke kunohkohn se inge. Fin oasr kuh lal, el ac enenuh in orekma. Kahs luhn God uh ahkkahlwemye lah sie mukul suc tiac karihngihn mwe enenuh luhn sucu lal ke mahno, puhlakihn ac ke fototo luhn sucu lal nuh sin God, el kuluk liki na sie mukul suc wacngihn luhlahlfongi la!—Riti Sie Timothy 5:8.\n15 Sie muhtwacn suc sulaclah in pahyuck el oacyacpac inseselac muh el ac ahkfalye kuhtuh sin kunohkohn inge. Bible uh ahkkahlwemye kuhtuh sin orekma ac ohiyac pucspucs ma sie muhtwacn el ac enenuh in oruh ke el kahsruh mukul tuhmwacl in karihngihn sucu laltahl uh. (Soakas 31:10-31) Mukul ac muhtwacn suc suhlahklahklac in tari pahyuckyak uh ac tiac nuhnkuh ke kunohkohn ma eltahl ac enenuh in ahkfalye uh nuhnkuh kacltahl sifacna ac eltahl tiac pac nuhnkuh lah meac eltahl ac kuh in sang nuh sin mwet se ma eltahl luhngse in pahyuck nuh se an. Yohk liki na inge, mwet suc nuhnkuh in pahyuck uh enenuh elan orekmakihn kahs in kahsruh luhn God in Bible ke moul in pahyuck laltahl uh.\n16, 17. Mwet suc ahkolah in pahyuck uh enenuh in nuhnkuh yohk ke kahs in kahsruh fuhkah luhn Bible?\n16 In ahkolah nuh ke pahyuck, kais sie mwet ac enenuh in nuhnkuh yohk ke kunohkohn ma God el sang nuh sin mukul tuhma ac muhtwacn kiyac. Mukul se enenuh in etuh lah meac kalmac in sifac ke sucu lal an. Kunohkohn se inge tiac sang muhkwena kuh lal in oacna sie mwet kol suc sapsap pacl nuhkewa. Tuhsruhktuh, el enenuh in nuhnkuh yohk ke inkacnek ma Jesus el orekmakihn kuh lal nuh kac oacna sie sifac. (Ephesus 5:23) In oacna, sie muhtwacn Christian el enenuh in kahlwem ke kunohkohn wo lal oacna sie muhtwacn pahyuck. Yac el ac kuh in ahkpuhsisaclyacl nuh ye kolyuck luhn mukul tuhmwacl uh? (Sie Corinth 11:3) El muhta tari ye kolyuck luhn Jeova ac Jesus Christ. (Galatia 6:2) Kuh luhn mukul tuhmwacl an el oacpacna nuh ke sie pac masap sahyac. Yac el kuh in ahkkweye ac ahkpuhsisaclyacl ye kuh luhn mukul sesuwohs se tuhmwacl ingacn? El fin puhla muh el soenna ahkolah in oruh ma inge, tiac fal elan pahyuck.\n17 In wekuhnacng, kais sie mukul kuh muhtwacn eltahl enenuh in ahkolah pac in karihngihn kuh ahkfalye enenuh luhn mwet se sahyac an. (Riti Philippi 2:4.) Paul el suhmuhslah: “Kais sie mukul tuhma elan luhngse muhtwacn kiacl oacna el sifacna, ac kais sie muhtwacn kiac elan ahkfuhlwactye mukul tuhmwacl.” Ke kahsruh luhn God, Paul el liye lah oasr enenuh luhn mukul se in puhla suhnak yohk luhn muhtwacn kiyacl. Ac muhtwacn se enenuh pac in puhla luhngse luhn mukul tuhmwacl uh.—Ephesus 5:21-33.\nKe pacl se sie mukul ac muhtwacn eltahl kwacfeacng in etuh sie sin sie, wo eltahl in oraclah oakwuck in oasr mwet se ma weluhltahl\n18. Efuh kuh mukul ac muhtwacn uh enenuh in leumi puhlakihn laltahl ke eltahl tuhkweni ac aetuhilac inmahsrloltahl?\n18 Mwet luo suc luhngse in pahyuck eltahl kuh in oraclah pacl eltahl in tuhkweni ac aetuhilac in liye fin eltahl fal nuh sin sie sin sie. Tiac pacl in pwacr muhkwena pa inge. Pa inge pac sie pacl in ahkpahye kuh lom in leumi puhlakihn lom an! Ke pacl se mwet luo eltahl fototoeni nuh sie, arlacna yohk kena laltahl in ahkkahlwemye luhngse nuh sin sie sin sie kuh in apuhsrali. Ac mwet nuhkewa ac puhla ma inge. Tuhsruhktuh, mwet luo suc luhngse na pwacye sie sin sie eltahl ac fahsr liki kuhtwena orekma ma ac kuh in kuhnahoslah fototo luhn mwet se sahyac an nuh sin Jeova. (Sie Corinth 13:5) Pwacnacng, kom fin ahko, kwacfeacng in leumi puhlakihn lom an. Lah kom pahyuck kuh tiac, puhs ma wo ma tuhkuh ke kom orekmakihn ohiyac se inge ke ip pucspucs ke moul lom.\nMEAC AC KUH IN KAHSRUH SIACNYACN SE IN SRUOKYACNA INSEWOWO LALTAHL KE MOUL IN PAHYUCK UH?\n19, 20. Ke inkacnek fuhkah nuhnak luhn sie mwet Christian ke macruht uh siena liki nuhnak luhn mwet pucspucs ke facl lal Satan uh? Sang sie mwe puhpuhlyuck an.\n19 Siacnyacn se fin luhngse moul in pahyuck laltahl uh in oan ne tok, eltahl enenuh in kahlwem kac lah meac kalmac in oraclah sie wuhlelah. Mwet pucspucs engan ke kain in puk ac movie ke mwet luo kac an pahyuckyak ac insewowo ke sahflahiyac. Tuhsruhktuh, ke ma na pwacye uh, mwet luo fin pahyuckyak tiac kalmac pa sahflahiyac uh pa inge. Pahyuck uh muhtwacwacyen sie ma suc Jeova el oraclah in oan ma pahtpaht. (Genesis 2:24) Tuhsruhktuh, mwe ahsor se lah tiac pa inge nuhnak luhn mwet pucspucs fin facluh ke pacl inge. Ke kuhtuh acn uh, mwet we ingacn nuhnkuh ke pahyuckyak luhn mwet luo oacna koa in sucl lukwac ma kapihri. Sahp, eltahl tiac lohacng nuh kac, tuh kahs in puhpuhlyuck se inge ahkuhtweyac na pwacye nuhnak luhn mwet pucspucs ke pahyuck uh. Fuhkah? Sie kapihr wo ac kuh in sruokyac ma enenuh in sruhoh an, tuhsruhktuh in oacna ke ma inge fihsracsr in kapihri ac oacyacpac fihsracsr in taltallah.\n20 Mwet pucspucs ke pacl inge eltahl nuhnkuh muh macruht uh ma na nuh ke kihtin pacl. Eltahl nuhnkuh muh fal eltahl in sroacng nuh kac mweyen ma inge ac ahkfalyelah enenuh laltahl uh, tuh fin oasr ma upac sikyak eltahl tuhfah srolah liki. Tuhsruhktuh, esam ke Bible uh orekmakihn sucl soko oacna kahs in puhpuhlyuck se nuh ke moul in pahyuck uh. Sucl ma orekmakihnyuck ke oak luhlahp uh oreklac in oan paht ac in tiac wotlac, finne ke puhlan pacl ma oasr pahkah upac. In oacpacna, macruht uh oreklac in oan paht. Esam ke Jesus el tuh fahk: “Ma God el falseni, lwelah mwet uh in tiac esaclihk.” (Matthew 19:6) Kom fin pahyuck, nuhnak lom ke macruht uh enenuh in oacpacna. Yac kahs inge oraclah macruht uh in sie ma upac kuh toasr? Moh.\n21. Ohiyac fuhkah mukul tuhma ac muhtwacn kiyac uh enenuh in ahkkahlwemye nuh sin sie sin sie, ac meac ac kuh in kahsreltahl in oruh ma inge?\n21 Siacnyacn se enenuh in sruokyacna nuhnak wo ke sie sin sie. Kais sie seltahl fin kwacfeacng in lohacng ahkwoyac nuh ke ohiyac ac orekma wo luhn mwet se sahyac an, na moul in pahyuck laltahl uh fah arlacna insewowo. Yac sie mwet el kuh in liye mukul kuh muhtwacn sesuwohs se kiyacl uh ac nuhnkuh na ke ma wo pacl nuhkewa? Jeova el etuh ohiyac sesuwohs nuhkewa lasr uh, tuhsruhktuh el liye na ma wo sesr uh. Mwet sihm luhn psalm el tuh siyuck: ‘Kom fin oacklah ma kuluk lasr in ma suhmuhslah lom, suc ac kuh in kahingkuhnlah nuhnuhnkuh lom?’ (Psalm 130:3) Mukul tuhma ac muhtwacn kiyac uh enenuh in oacpacna inge ke nuhnak wo laltahl ke sie sin sie ac in nuhnak muhnahs nuh sin sie sin sie.—Riti Ephesus 4:32.\n22, 23. Abraham ac Sarah eltahl oakiyac fuhkah mwe srihkasrak wo nuh sin siacnyacn pucspucs ke pacl inge?\n22 Moul in pahyuck se ac kuh in eklac sie mwe insewowo na yohk ke mwet luo inge muhtwacnglah ke lusen yac pucspucs. Bible uh ahkkahlwemye nuh sesr ke moul in pahyuck lal Abraham ac Sarah ke pacl se ma eltahl mahtuhoh. Oasr ma upac ma eltahl sun kuh puhla ke moul in pahyuck laltahl uh. Srihke nuhnkuh ke puhlakihn lal Sarah ke el yac 60 kuhtuh. El enenuh in som liki lohm na wo se seltahl ke sie siti na kahsruhp pahngpahng Ur ac el enenuh in muhta ke lohm nuknuk ne ke el misac. Finne ohinge, el ahkpuhsisaclyacl nuh ke kolyuck luhn mukul tuhmwacl uh. El mwe kahsruh na wo se nuh sel Abraham ke el kahsrel in ahkfahsrye sulaclah nuhkewa luhn mukul tuhmwacl uh. Ahkostwen lal uh tiac mwe luhmah se na, mweyen ke insiacl, el pahngon mukul tuhmwacl uh leum lal. (Genesis 18:12; * Sie Peter 3:6) Suhnak lal nuh sel Abraham uh ma tuhkuh ke insiacl.\n23 Tiac kalmac pa Abraham ac Sarah insese ke ma nuhkewa. Sarah el tuh fahk nuhnak se lal ma arlacna “ahkfohsyaclack” Abraham. Tuhsruhktuh, ke kahsruh luhn Jeova, Abraham el ahkpuhsisaclyacl ac lohng ma muhtwacn kiyacl uh fahk inge ac ke sahflahiyen ma inge oraclah mwe insewowo yohk nuh sin sucu laltahl uh. (Genesis 21:9-13) Mukul tuhma ac muhtwacn kiyac ke pacl inge uh finne pahyuck ke lusen yac pucspucs, eltahl kuh in lotwelah ma pucspucs sin siacnyacn se ma ahkos God inge.\n24. Moul in pahyuck fuhkah se sang wolacna nuh sin Jeova God uh, ac efuh?\n24 Ke congregation luhn mwet Christian uh, tausin pucspucs ke siacnyacn inge eltahl insewowokihn moul in pahyuck laltahl uh. Kalmac pa muhtwacn inge ahkkahlwemye suhnak yohk nuh sin mukul tuhmwacltahl uh, mukul inge luhngse ac ahkfuhlwactye muhtwacn kiyacltahl uh ac eltahl tuhkweni orekma in fihliyac ma luhngse luhn Jeova meet liki ma nuhkewa ke moul laltahl uh. Kom fin sulaclah in pahyuck, kwacfeacng in sulaclah ahkwoyac mukul tuhmom kuh muhtwacn kiyom an, ahkolah in wo meet liki kom pahyuckyak, ac kwacfeacng in ahkmihsye ac ahkkweye ohiyen luhngse ke moul in pahyuck lom an ma ac kuh in sang wolacna nuh sin Jeova God. Ke inkacnek se inge, moul in pahyuck lom an ac fah arlacna kahsre kom in muhtana in luhngse luhn God.\n^ par. 11 Liye sapta 2 ke puk se inge The Secret of Family Happiness, ma oreklac sin Mwet Loh luhn Jeova.\n^ par. 12 Kuhtuh sin mwet kuhlwacnsap luhn Jeova in pacl meet ah puhs muhtwacn kiyac, oacna Abraham ac Jacob. Jeova el lwelah eltahl in pahyuck nuh sin muhtwacn pucspucs. Tuhsruhktuh, tiac el pa oakiyac oakwuck se inge uh, pwacnacng el oraclah masap nuh kac ma eltahl enenuh in ukwe. Mwet Christian uh enenuh in esam lah Jeova el tiac sifwil lwelah mwet kuhlwacnsap lal uh in pahyuck nuh sin mwet pucspucs.—Matthew 19:9; Sie Timothy 3:2.\n^ par. 22 Finne Genesis 18:12 ke Bible Kosrae uh fahk lah Sarah el pahnglol Abraham “mukul tuhmuhk,” Sie Peter 3:6 el ahkkahlwemye lah Sarah el pahnglol Abraham ‘leum luhk.’


Sie Samuel 10 - BIBLE MUTAL\nSie Samuel 10\n1Na Samuel el eis sufa in oil in olive ac ukuiya fin sifal Saul ac ngok mutal ac fahk, “LEUM GOD El mosrwekomla tuh kom fah leum fin mwet lal, mwet Israel. Kom fah leum faclos ac karinganulos liki mwet lokoalok lalos. Na pa inge mwe akpwayeye nu sum lah LEUM GOD pa sulekomla tuh kom in leum fin mwet lal:\n2Ke kom ac fahsr likiyu misenge, kom ac fah sun mukul luo sisken kulyuk lal Rachel in acn Zelzah in facl lun Benjamin. Eltal ac fah fahk nu sum lah koneyukyak tari donkey ma komtal suk an. Na papa tomom el tila nunku kac, a el nunku keim, ac el na siyuk na ac fahk, ‘Mea nga ac oru ke wen nutik uh?’\n3Ke kom ac som liki acn sac, kom ac fahsr nwe sun sak oal soko in acn Tabor, ac kom ac fah sun mukul tolu su fahsr in som nu Bethel in oru mwe kisa lalos nu sin God we. Sie selos el pwen nani fusr tolkwe, ac sie selos el us lof in bread tolkwe, ac mukul se aktolu an el us pak in wain se nwanala ke wain.\n4Elos ac fah paing kom, ac asot lukwa lof an nu sum, na kom fah eis.\n5Na kom fah som nu ke Fineol lun God in acn Gibeah, yen mwet mweun lun mwet Philistia elos muta we. Ke nien utyak nu in siti uh kom ac fah sun u in mwet palu su oatui liki nien loang lalos fineol uh — elos srital ke harp, drum, flute, ac lyre. Elos ac onsrosro ac sasa.\n6In kitin pacl ah, ngunin LEUM GOD ac tuku ke ku nu fom, ac kom ac fah welulos ke tacn in alyalu ac sasa lalos, ac kom ac fah ekla sie mwet sasu.\n7Ke pacl se ma inge sikyak nu sum uh, kutena ma God El akkalemye nu sum, kom in oru.\n8Kom fah som meet likiyu nu Gilgal. Nga ac fah sun kom we, ac kisakin mwe kisa firir ac mwe kisa in akinsewowo. Kom fah soaneyu we len itkosr, nu ke pacl nga tuku ac fahkak nu sum ma kom in oru.”\n9Ke Saul el forla in fahsr lukel Samuel, God El sang sie ouiyen moul sasu nu sel Saul. Ac ma nukewa ma Samuel el fahk nu sel ah, sikyak in len sac.\n10Ke Saul ac mwet kulansap lal sun acn Gibeah, un mwet palu se tuku osun nu sel. In kitin pacl ah ngunin God tuku ke ku nu facl ac el wi mwet palu inge ke tacn ac sasa in alyalu lalos.\n11Ac ke mwet su etal Saul meet elos liye ma el oru inge, elos asiyuki sie sin sie, “Ku mea sikyak nu sin wen se natul Kish inge? Ya Saul el ekla sie mwet palu?”\n12Ac sie mukul in acn sac el fahk, “Ac fuka mwet palu saya inge? Kowos nunku mu su papa tumalos an?” Na pa inge mutaweyen soakas se ma fahk mu, “Ku pwaye lah Saul el ekla sie mwet palu pac?”\n13Ke Saul el oru tacn ac sasa in alyalu lal tari, na el som nu ke nien loang fineol uh.\n14Sie mukul wien papa tumal Saul el liyal Saul ac mwet kulansap lal, ac el siyuk seltal, “Komtal muta ya tuku?” Saul el fahk, “Kut suk donkey tuhlac ah. Ke kut kofla konauk, na kut som nu yorol Samuel.”\n15Na papa sac siyuk, “Ac mea Samuel el fahk nu sumtal?”\n16Na Saul el fahk, “El fahk mu koneyukyak tari.” Tusruktu el tiana fahk ma Samuel el fahk kacl lah el ac tokosrala.\n17Samuel el pangoneni mwet uh nu ye mutun LEUM GOD in acn Mizpah,\n18ac el fahk nu selos, “LEUM GOD lun Israel el fahk, ‘Nga uskowosme liki facl Egypt ac molikowosla liki inpoun mwet Egypt ac liki mwet saya nukewa su akkeokye kowos.\n19Nga God lowos, su molikowosla liki ongoiya ac ma upa nu suwos, tuh pa misenge kowos sisyula ac siyuk ke sie tokosra. Ouinge kowos toeni in sruf lowos ac in sou lowos, ac utyak nu ye mutun LEUM GOD.’”\n20Na Samuel el sap kais sie sruf in kilukyak, ac LEUM GOD el sulela sruf lal Benjamin.\n21Na Samuel el sap kais sie sou in sruf lal Benjamin in kilukyak, na sou lal Matri sulosolla. Na kais sie mukul in sou lal Matri kilukyak, na Saul, wen natul Kish, el solla. Elos sokol tuh elos kofla konalak.\n22Na elos siyuk sin LEUM GOD, “Ya oasr pac sie sayal?” Ac LEUM GOD El topuk, “Saul el a wikwik ingo inmasrlon kufwen sroasr.”\n23Ac elos kasrusr ac usalu nu yurin mwet uh, ac ke el tuyak inmasrlon mwet uh, el fulat lukelos nukewa finpisalyak.\n24Ac Samuel el fahk nu sin mwet uh, “Pa inge mwet se su LEUM GOD El sulela! Wangin sie inmasrlosr oana el.” Ac mwet uh nukewa wowoyak ac fahk, “In paht moul lal tokosra!”\n25Na Samuel el aketeya nu sin mwet uh ke kunokon ac suwohs lun sie tokosra. El simusla ma inge in sie book, ac filiya in sie acn mutal. Na el supwalik mwet uh nu in acn selos.\n26Ac Saul el folokla pac nu yen sel in acn Gibeah. God El pirik insien kutu mwet pulaik ac ku, ac elos welul Saul som.\n27Tusruktu kutu mwet lusrongten elos fahk, “Mea, oasr ma wo mwet se inge el ku in oru nu sesr?” Elos pilesral ac tia use kutena mwe lung nu sel. Tuh Saul el mislana.\n< Sie Samuel 9\nSie Samuel 11 >


BIBLE MUTAL SIE SAMUEL 31\n☰ SIE SAMUEL 31 ◀ ▶\nMisa Lal Saul Ac Wen Natul\n(Sie Chronicle 10:1–12)\n1 Mwet Philistia elos mweun lain mwet Israel fin Fineol Gilboa. Mwet Israel pukanten elos misa in acn sac, ac mwet lula sin mwet Israel, welulang Tokosra Saul ac wen natul, elos kaingla. 2 Tusruktu mwet Philistia elos ukwalos, ac uniya wen tolu inge natul Saul: Jonathan, Abinadab, ac Malchishua. 3 Mweun sac arulana upa nu facl Saul, ac el pisrkiyuki ke pisr nutin mwet lokoalok lal, ac arulana yohk kinet kacl. 4 Saul el fahk nu sin mwet fusr se su us mwe mweun natul ah, “Faisak cutlass nutum an ac uniyuwi, tuh mwet Philistia pegan ingan in tia konkin lah elos uniyuwi.” Tuh mwet fusr sac arulana sangeng ac kofla orala. Ke ma inge Saul el srukak cutlass natul sifacna, ac putatyang nu fac. 5 Ke mwet fusr sac liye lah Saul el misa, na el oayapa putatyang nu fin cutlass natul ah, ac welul Saul misa. 6 Na pa ingan luman misa lal Saul ac wen tolu natul, ac mwet fusr sac. Mwet nukewa su welul Saul elos misa ke len sac. 7 Ke mwet Israel su muta lefahlo Infahlfal Jezreel, ac elos su muta lefahlyat Infacl Jordan, elos lohng lah un mwet mweun lun mwet Israel elos kaing, ac Saul ac wen natul elos misa, elos fahsr liki siti selos ac kaingla. Na mwet Philistia elos tuku ac muta we.\n8 In len se tukun mweun upa sac, mwet Philistia elos som in suk ma wap ke mwet misa, na elos konauk manol Saul ac wen tolu natul oan Fineol Gilboa. 9 Elos pakela sifal Saul, ac sarukla mwe loeyuk lal, ac supwalik ma inge yurin mwet utuk kas nu in facl Philistia nufon, in fahkak pweng wo se inge nu sin ma sruloala lalos ac nu sin mwet lalos. 10 Elos filiya mwe mweun natul Saul in tempul lun god mutan se pangpang Astarte, ac elos patikya manol Saul nu ke pot uh in siti Beth Shan.\n11 Ke mwet Jabesh in Gilead elos lohng ma mwet Philistia oru nu sel Saul, 12 na mwet pulaik inmasrlolos elos fahla fong nufon se nwe ke elos sun Beth Shan. Elos eisya manol Saul ac wen natul liki pot uh, ac usla nu Jabesh ac esukak we. 13 Na elos orani sri uh, ac pikinya ye sak tamarisk soko in siti uh, ac elos lalo ke len itkosr.


BIBLE MUTAL LUO CHRONICLE 22\n☰ LUO CHRONICLE 22 ◀ ▶\nTokosra Ahaziah Lun Judah\n(Luo Tokosra 8:25–29; 9:21–28)\n1 Kutu mwet Arabia tuku orek lokoalok, ac uniya wen natul Tokosra Jehoram nukewa sayal Ahaziah, su fusr oemeet. Ouinge mwet Jerusalem elos sraklalak Ahaziah tuh elan tokosra aol papa tumal ah. 2 Ahaziah el yac longoul luo* ke el mutawauk in tokosra, ac el leum in Jerusalem ke lusen yac se. Nina kial pa Athaliah, acn nutin natul Tokosra Omri lun Israel. 3 Ahaziah el oayapa fahsr tukun ouiya lun mwet in sou lal Tokosra Ahab, ke sripen nina kial ah sang kas in kasru koluk nu sel. 4 El oru ma koluk ye mutun LEUM GOD, mweyen tukun papa tumal ah misa, el sulela kutu mwet in sou lal Ahab tuh elos in mwet pwapa lal, na kas in kasru lalos kolol nu ke kunausten. 5 Ke sripen kas lalos nu sel, el tuh welulang Tokosra Joram lun Israel, ac mweun nu sel Tokosra Hazael lun Syria. U luo inge amweuni upa na in acn Ramoth in Gilead, na Joram el kineta ke mweun ah. 6 El folokla nu in siti Jezreel in tuh kwela liki kinet kacl ah, ac Ahaziah el som nu we in osun nu sel.\n7 God El oru tuh mutwata se lal Ahaziah nu yorol Joram inge in oru tuh Ahaziah in munaslana. Ke el muta yorol Joram, oasr mwet se som in osun nu seltal, ac inel pa Jehu, wen natul Nimshi. LEUM GOD El sulella Jehu tuh in el pa kunausla fwilin mwet leum ke sou lal Ahab. 8 Ke Jehu el fahsr in oru ma God El supwalla nu kac inge, el sun un mwet kol se lun mwet Judah, wi kutu wen nutin tamulel lal Ahaziah su welul Ahaziah ke fahsr se ine. Jehu el onelosla nukewa. 9 Sukok Ahaziah nwe koneyukyak tuh el nu wikwik Samaria. Elos usalla nu yorol Jehu ac unilya. Tusruktu elos pikinya manol ke sripal Tokosra Jehoshaphat, papa matu tumal, su sang kuiyal nufon in orekma nu sin LEUM GOD.\nOuinge wanginla mwet in sou lal Ahaziah in leumi tokosrai sac tokol.\n(Luo Tokosra 11:1–3)\n10 In pacl se na Athaliah, nina kial Tokosra Ahaziah, el lohngak lah wen se natul ah anwuki, el sap in anwukla nufon sou lun leum fin acn Judah. 11 Oasr sie mutan wial Ahaziah, su inel pa Jehosheba, ac el payuk sel Jehoiada, sie mwet tol. Mutan se inge el som in lukma ac eisal Joash, sie sin wen natul Ahaziah, ac usalla liki fisrak wial su akoeyuk in anwuki. El usalla fililya ke sie infukil in Tempul, wi mutan to se lal. Ke sripen el okanulla ouinge, pwanang tulik sac moul, ac Athaliah el tia unilya. 12 Joash el wikinyukla we ke yac onkosr, ke pacl Athaliah el leumi acn we.\n* 22:2 longoul luo: liye 2 Tok. 8:26.